ڕانانى ئاییندەیى ژمارە (٢) ى ساڵى٢٠٢٠ | CFS Center\nHome / بڵاوکراوەکان / توێژینەوە / ڕانانى ئاییندەیى ژمارە (٢) ى ساڵى٢٠٢٠\nپرسە دژوارەکانی هەرێمى کوردستان و ئایندەى چاکسازییان\n– ڕانانی ئایندەیی ژمارە (٢)\n– توێژەران: د.یوسف گۆران، د.ئومێد رفیق فتاح، د.عابد خالد رسول، د.هەردى مهدى میکە\n– سلێمانى – هەرێمى کوردستان\n– ئازار ٢٠٢٠\nتەوەری یەکەم: ئاسایشى تەندروستیی هەرێمى کوردستان_لەبەردەم هەڕەشەى ڤایرۆسى کۆرۆنادا\nتەوەری دووەم: کێشەى دیموکراسیی ناوخۆیى پارتەکانی هەرێمى کوردستان:\n(گۆنگرەى یەکێتى وەک نمونە)\nتەوەری سێیەم: یەکگرتووى ئیسلامیی كوردستان پاش هەشت کۆنگرە، قۆناغى بەرزەخى\nئەم ڕۆژانە، جیهان و هەرێمی کوردستان و هێزەکانى، لەگەڵ چەند هەڕەشەیەکی جیهانی (ڤایرۆسى کۆرۆنا) و پرسى سیاسى و ئاڵوگۆڕیی ناوخۆیی لە پارتە سیاسیەکاندا (کۆنگرەی حزبیی و دیموکراسییەتی ناوخۆیی) ڕووبەڕوو بووەتەوە، بەجۆرێک هەریەکە لەمانە کاریگەریی لەسەر ئایندەی هەرێم و ڕەفتاری سیاسیی هێزەکانى دەبێت، هەریەک لەم پرسانەش ڕاستەوخۆ پەیوەست دەبنەوە بە ئاسایشیی تەندروستی و ئایندەی سیاسیی هەرێمی کوردستانەوە، لە ڕانانی ئایندەیی ئەم ژمارەیەدا، ئەم پرسە سەرەکیانە شرۆڤە کراوون و هەڵوەستەیان لەسەر کراوە، کەم تا زۆر لەبارەی سیناریۆ ئایندەییەکانی پەیوەست بەم پرسانە و کاریگەرییان لەسەر هەرێم و دۆخی هێزە ناوخۆییەکان خراوەتە ڕوو.\nتەوەری یەکەم: ئاسایشی تەندروستی هەرێمى کوردستان؛\nلەبەردەم هەڕەشەکانى ڤایرۆسى کۆرۆنادا\nبیروڕاکان سەبارەت بە چەمکى ‘ئاسایشى تەندروستى’ هاوڕا نین، بە بڕواى هەندێک، “چەمکێکى سیاسییە” بەو پێیەی ڕەهەندێکى ئاسایشى نیشتمانییە، ئەمەش لەو ڕوانگەیەوە دێت کە (ئاسایشى نیشتمانى) تواناى ڕووبەڕووبونەوەى دەوڵەتە بۆ هەموو هەڕەشە و مەترسییە ناوخۆیی و دەرەکییەکان، بەڵام هەندێکیتر پێیانوایە ‘ئاسایشى تەندروستى’ چەمکێکى مرۆییە، لەو ڕووەوە کە ڕەهەندێکى ئاسایشى مرۆییە، چونکە (ئاسایشى مرۆیى) ئاستێکى گرنگى زامنکردنى مافەکانى مرۆڤە و دەبێت پاراستنى ژیانى مرۆڤ لە هەموو هەڕەشە ناوخۆیى، دەرەکییەکان و دابینکردنى پێداویستییەکانى مانەوەى بەپلەى یەکەم، چەقى سەرجەم سیاسەت و چالاکییەکانى دەوڵەت بێت.\nئەم مشتومڕە تیۆرییە هەرچییەک بێت، ئیستا چەمکى ئاسایشى تەندروستى، یەکێکە لە پێوەرەکانى دەستنیشانکردنى تواناى وڵاتان بۆ دابینکردنى ژیان و ژینگەیەکى تەندروست بۆ هاوڵاتیان، لەگەڵ پێوانەکردنى تواناى وڵاتان بۆ ڕووبەڕووبونەوەى هەموو ئەو مەترسییانەى دەکرێت هەڕەشە لەسەر ژیانى مرۆڤ دروستبکەن، هەر لە نەخۆشییە درێژخایەن و درمەکانەوە تا پیسبوونى ژینگە و کارەساتە سروشتییەکان. پرسیار لێرەدا ئەمەیە: ئایا دۆخى ئاسایشى تەندروستیی هەرێمى کوردستان لە چ ئاستێکدایە؟ هەرێم توانای دابینکردنى ئەم جۆرە ئاسایشەى هەیە؟ بەتایبەت لەم کاتەدا کە ئەگەرى دووچاربوونى بە هەڕەشەیەکى وەک (ڤایرۆسى کۆرۆنا)وە بووەتە ڕاستییەکى حاشا هەڵنەگر.\nدۆخى ئاسایشى تەندروستى هەرێمى کوردستان:\nبۆ دڵنیابوون لە دۆخى ئاسایشى تەندروستى هەرێم، پێویستە لەوە دڵنیابین کە: ئاخۆ هەرێمى کوردستان خاوەنى سیستەمێکى تەندروستى وایە کە بتوانێت ئاسایشى تەندروستى بۆ هاووڵاتیانى دابین بکات، لەو ڕوانگەیەوە کە “سیستەمى تەندروستى” کۆى ئەو سیاسەت و ئامراز و پێداویستییە مادى و مرۆییانەیە کە وڵاتێک بۆ هێنانەدى ئاسایشى تەندروستى دەیخاتەگەڕ، وەک: داڕشتنى سیاسەتى تەندروستى گونجاو، دابینکردنى دارایى بۆ جێبەجێکردنى سیاسەتەکان، دابینکردنى دەرمان و کەرەستە پزیشکییە پێویستەکان بۆ کاتە ئاسایی و ناکاوەکان، چۆنێتى چاودێریکردنى کواڵیتییان و گەیاندنیان وەک خزمەتگوزارى تەندروستى بە هاوڵاتیان، باش بەڕێوەبردنى دەزگا تەندروستییە حکومى و ئەهلییەکان و چاوێریکردنیان بە پێى پێوەرە جیهانییەکان، بوونى سیستەمێکى زانیاریی و هەواڵگرى تەندروستى نوێ بۆ کۆى پرۆسە تەندروستى و پزیشکییەکان و ئاڵەنگارى و هەڕەشەکان هەر لە ڕووبەڕووبونەوەى نەخۆشییە درمەکانەوە تا کارەساتە سروشتییە لەناکاو و پێشبینی نەکراوەکان و…تاد.\nئەوەى جێى نیگەرانییە سیستەمى تەندروستیی هەرێمى کوردستان بە ڕەچاوکردنى ئەو ڕەگەزانەى سەرەوە، لە ئاستێکى باشدا نییە و پێشبینى ئەوەى لێناکرێت بتوانێت بە ڕادەی پێویست پێداویستییەکانى هێنانەدى ئاسایشى تەندروستى بۆ هاوڵاتیانى دابین بکات، ئەمەش بە بەراوردکردنى ئاستی “هەڕەشەکانى سەر ئاسایشى تەندروستیی هەرێم” و “تواناکانى ڕووبەڕووبونەوە”ى ئەو هەڕەشانە دەردەکەوێت.\n– هەڕەشەکانى سەر ئاسایشى تەندروستیی هەرێمى کوردستان\nلەسایەى ئه‌و پێوه‌رانه‌ى كه ڕێكخراوى ته‌ندروستیی جيهانى بۆ گرتنەبەرى سيسته‌مێكى ته‌ندروستى ستاندارد له وڵاتێكى پێشكه‌وتودا دیارییکردوون، دەتوانین ئاماژە بۆ گرنگترينی ئه‌و هه‌ڕه‌شانه بکەین کە دەکرێت له ڕووى ته‌ندروستیی و ژينگه‌وه ڕووبه‌ڕووى هەرێمى كوردستان ببنه‌وه:-\n١- توانا مرۆييه‌كان: به‌پێى ئه‌و ژمارانه‌ى به‌رده‌ستن، ئه‌گه‌ر پارێزگاى سلێمانى وه‌ك نمونه وه‌ربگرين، پێويستى به (٢٥,٠٠٠) كارمه‌ند و ستاف و پزيشكى پسپۆر هه‌يه، به تايبه‌ت لە پسپۆڕێتی وورد و ده‌گمه‌ندا، بەڵام لە ئیستادا ژماره‌كه نزيكه له نيوە و ته‌نها (١٣,٠٠٠)ه، به‌شێكى زۆر له‌م ستافەش ئه‌و ستافه نين كه له ڕووى تواناى مرۆيى پزيشكيیه‌وه ڕاهێنرابن تا له كاتى هه‌ڕه‌شه‌كاندا سودييان لێ ببينرێت.\n٢- ژێرخانى پزيشكى: به ئه‌ندازه‌يه‌ك کەمووکورتە بە ئاستی زیانەکانی ڕوودانی كاره‌ساتێك، يان بڵاوبوونەوەی پەتایەکی مه‌ترسيداری تەشەنەکەر، به‌راوردکردنی نائومێدکەرە.\n٣- ناتوندوتۆڵیی چاودێریی ته‌ندروستى: ئەمەش لە ئەداى ناجۆرى دەزگا تەندروستییە حکومى و ئەهلییەکان و ساغكردنه‌وه‌ى جۆره‌ها ده‌رمانى كواڵێتى خراپ و ئاشكرابوونى چه‌ندين باند و مافياى ده‌رمان و بازرگانیکردنى نادروست بە تەندروستى و ژیانى هاوڵاتیانەوە، وێڕاى پیسى ئاوى خواردنەوە و زیادبوونى سەرچاوەکانى پيسبوونى ژينگه‌ى سروشتى هەرێم، دەردەکەوێت.\n٤- نه‌بوون یان لاوازى متمانە: هه‌ڕه‌شه‌يه‌كى مه‌ترسيدارە كه له سێ هۆكاره‌كه‌ى پێشه‌وه سه‌رچاوه‌ى گرتووه و بووەتە هۆى لەناوچوونى ئه‌و پردى په‌يوه‌ندييەى كه ده‌بێت له نێوان هاوڵاتيان و كه‌رتى ته‌ندروستى گشتى و تايبه‌تدا هه‌بێت، لە هەرێمى كوردستان بەشێکی کێشەکە کەمی رێژه‌ى متمانه‌ى هاوڵاتيانە به سيسته‌مى ته‌ندروستى، کە ڕادەی پابەندبوونی بە ڕێنمایی و ئەرکە تەندرووستییەکانی هەر هاوڵاتییەکی هێناوەتە خوارەوە.\n٥- له هەرێمى كوردستان ئه‌وه‌ى فەرامۆش کراوە و بره‌وسەندوو نییە و پشتگيرى ناكرێن، سه‌نته‌ره‌كانى توێژينه‌وه‌ى پزيشكی و کیمیاگەری و بایۆلۆجیین، وێڕاى نەبوونى هیچ دامەزراوەیەکى نیشمانى بۆ ڕووبەڕووبونەوەى مەترسییە بایەلۆجییە گواستراوەکان کە بەردەوام هەڕەشەیەکى جیهانین و پێویستە بەردەوام پلان و ئامادەباشى بۆ چاودێرى و ڕوبەڕووبونەوەیان هەبێت، هەموو ئەمانە دامه‌زراوه‌ى گرنگن و دەبێت له‌لايه‌ن حكومه‌ته‌وه دابمەزرێنرێن و پشتگيریی بكرێن، هەروەها دەبێت كه‌رتى تایبه‌ت بۆ گرنگیدان به سه‌نته‌ره‌كانى تويژينه‌وه‌ى پزيشكى و کیمیاگەرى و بایۆلۆجیی هانبدرێت. بەڵام ئه‌وه‌نده‌ى تا ساڵى 2013 یاسای بودجه له كوردستان ئامادە دەکرا، هيچ بەشه بودجه‌يه‌ك بۆ ئه‌م سه‌نته‌ر و دامەزراوانه تەرخان نه‌كرا بوو.\n٦- وێڕاى ئەو هەڕەشانەى باس کران، چەندین هەڕەشەیتر هەن وەک: نەبوونى هۆشیاریى تەندروستى لاى حکومەت و هاووڵاتیان، تێكه‌ڵاوى سيستمى كه‌رتى تايبه‌ت و گشتى، نه‌بوونى پزيشكى خێزانى و…تاد.\n– تواناکانى هەرێم بۆ ڕووبەرڕووبونەوەى هەڕەشەکانى سەر ئاسایشى تەندروستى\nهه‌ڕه‌شه‌كان له‌سه‌ر ئاسايشى ته‌ندروستى له تواناكان گه‌وره‌ترن، ئه‌وه‌ى پشتى پێ ده‌به‌سترێت، بوونى هه‌ندێك تواناى كه‌سى و پسپۆڕی ده‌گمه‌نە، هه‌روه‌ها خاڵى گرنگ پەیوەستبوونی تۆڕی تەندرووستیی جيهاني به تۆڕى ته‌ندروستیی هه‌رێمى كوردستانەوەیە، خاڵى ترى ئه‌رێنى ئه‌وه‌يه تا ئێستا ژينگه‌ى كوردستان به به‌راورد به ژينگه‌ى وڵاتانیتر پاكژتره، کە بۆ ئەوە دەگەڕێتەوە هێشتا كوردستان ژينگه‌ى كاركردنى پيشه‌سازیی بەو ئاستە فراوان نيە.\n– ئایندەى ئاسایشى تەندروستى هەرێم لەبەردەم هەڕەشەى ڤایرۆسى کۆڕۆنادا\nله ڕوانگه‌ى ئه‌وه‌ى هەرێمى كوردستان به پێوه‌رى رێكخراوى ته‌ندروستیی جيهانى، له‌و وڵاتانه‌يه كه سيسته‌مى ته‌ندروستى زۆر لاوازه، بۆيه له‌به‌رده‌م ئه‌م دوو سيناریۆيه‌داين:\n١- له‌به‌رئه‌وه‌ى له‌سەرەتاى نزيكبوونه‌وه‌ى هه‌ڕه‌شه‌ى ڤایرۆسەکەدا وه‌زاره‌تى ته‌ندروستى زوو ڕێكاره‌كانى خۆپارێزى گرته‌به‌ر بەرمەبناى ئەوەى کە هەرێم لەخۆپارێزیدا دەتوانێت کاراتر بێت تا چارەسەر، هه‌روه‌ها به‌گریمانەى لاوازبوونى ڤايرۆسه‌كه لەگەڵ هاتنى وەرزى گەرمادا، دەکرێت پێشبینى ئەوە بکرێت هەرێمى كوردستان بتوانێت تاراده‌يه‌كى باش ئاسايشى هاوڵاتيان بە هاوکاری گۆڕانی ژینگەیی بپارێزێت.\n٢- له‌به‌رئه‌وه‌ى ئاماده‌كارييه‌كان له ژێرخانى تەندروستى و کۆنتڕۆڵکردنى په‌يوه‌ندى له‌گه‌ڵ ئه‌و وڵاتانه‌ى سه‌رچاوه‌ى ڤايرۆسه‌كه‌ن به‌تايبه‌ت (ئێران) وه‌كو پێويست نيه، ئه‌گه‌رى هه‌ڕه‌شه‌ى ڤايرۆسى کۆرۆنا فراوان و مەترسیدارە، بۆيه دەکرێت پێشبینى ئەوە بکرێت کە ئه‌م سيسته‌مه ته‌ندروستيیه‌ى هەرێمى كوردستان توانايى ڕووبه‌ڕووبونه‌وه‌ى ئه‌و هه‌ڕه‌شه گه‌وره‌يه‌ى وەک پێویست نيە.\nتەوەری دووەم: كێشه‌ی دیموكراسیی نێوخۆیی پارتەکان له هه‌رێمی كوردستان\n(کۆنگرەکانی یەکێتی و یەکگرتوو بە نموونە)\nیەکەم: كۆنگره‌ی چوارەمی یه‌كێتی\nهه‌رچه‌نده كۆنگره وه‌ك میكانیزم و میراتێكی سیاسی له‌نێو پارته‌كاندا، بۆ نوێبونه‌وه و شه‌رعییه‌تدان به سه‌ركردایه‌تی وسیاسه‌ت وپێكهاته‌و داموده‌زگاكانی حزب به‌شێوه‌یه‌كی دیموكراسیانه ئامرازێكی باو و پێویستییەکی سیاسی بووه، به‌ڵام له كولتووری سیاسیی رۆژهه‌ڵات و به‌تایبه‌ت رۆژهه‌ڵاتی ناوه‌ڕاست، پابەندییەکی ئەو‌تۆی به كات و رێوشوێنه دیموكراسی و شه‌فافانه‌ی به‌ستنی کۆنگرەکانەوە نه‌بوه. ئه‌م ڕاستییه بۆ كوردستان و پارته سیاسییه‌كانی(لەناویشیاندا یەکێتی نیشتمانی کوردستان)، تا ئاستێكی زۆر دروست و سەلمێنراوە. هه‌ر ئەمەشە وایکردووە یه‌كێتی له مێژووی ٤٥ساڵه‌یدا، ته‌نها چوار كۆنگره‌ی به‌ستوه و هه‌موو كاتێك دره‌نگ كه‌وتووه و نیگەرانی و توڕەیی بەدوای خۆیدا هێناوه.\n– پێودانگه گشتییەكانی(محددات) كۆنگره چواره‌می یەکێتی:\n١- پێودانگه ده‌ره‌كییه‌كانی حزب\nئاشكرایه شێوه‌ی رێكخستنی ژیانی حزبی له زۆربه‌ی سیستمه دیموكراسییه‌كان به ده‌ستور یاسا و رێنمایی رێكده‌خرێت. یاسای پارته سیاسییه‌كانی عێراقی ساڵی ٢٠١٧، سه‌رجه‌م پارته سیاسییه‌كانی ناچار كردوه تا ده‌رباره‌ی كاتی به‌ستنی كۆنگره، پابه‌ندی په‌یڕه‌وی نێوخۆی په‌سه‌ندكراوی حزبەکەیان بن و هەروەها سزای به‌سه‌ر ئه‌و پارتانەشدا دیاریی کردووە كه پێشێلی پێڕەو ده‌كه‌ن. له‌یاساكه‌دا رێگه له خۆكاندیدكردنی ئه‌فسه‌ره باڵاكانی بۆ پۆستە حزبییەکان گیراوە. هەر لەبەر ئەوەش بوو پاش ده‌رچونی ئه‌م یاسایه سه‌رجه‌م پارته سیاسییه‌كان پابه‌ند كران خۆیان له‌گه‌ڵ ئه‌م یاسایه‌دا بگونجێنن و هۆكارێكیش بوو بۆ گوشارخستنه سه‌ر یه‌كێتی بۆ به‌ستنی كۆنگره له مانگی ١٢ی ٢٠١٩.\n٢- پێودانگه ناوخۆییه‌كان\nپه‌یڕه‌وی ناخۆی په‌سه‌ندكراوی كۆنگره‌ی سێی یه‌كێتی ٢٠١٠ یه‌كێتی، پابه‌ند كردوه کە هه‌ر سێ ساڵ جارێك كۆنگره ببه‌ستێت و ته‌نها بۆ یه‌كجار (بۆ ماوه‌ی سێ تا شەش مانگ) مافی دواخستنی کۆنگرەی هه‌یە، به‌پێچه‌وانه‌وه سه‌ركردایه‌تی شه‌رعییه‌تی خۆی له‌ده‌ست ده‌دات، واته به‌پێی په‌یڕه‌و ده‌بوایه كۆنگرەی یەکێتی له‌سه‌ره‌تای ساڵی ٢٠١٤دا ببه‌سترێت. هه‌رچه‌نده ئه‌م پەیڕەوە نه‌یتوانی رێ له دواخستنی كۆنگره بگرێت، به‌ڵام كارتێكی به‌هێز بوو به‌ده‌ست خوازیارانی كۆنگرە و كۆمسیۆنی باڵای هه‌ڵبژاردنەکانی عێڕاقەوە.\nله‌لایه‌كیتره‌وه كێبڕكێی ناوخۆیی باڵەكانی نێو یه‌كێتی، هۆكارێكیتری شێوە و كاتی به‌ستنی كۆنگره بوو، بە تایبه‌ت پاش نه‌خۆشكه‌وتنی سکرتێری گشتی (جه‌لال تاڵه‌بانی) و دروستبوونی بۆشایی له ترۆپكی سه‌ركردایه‌تیی یه‌كێتیدا، ئه‌م راستییه له هه‌ڵبژاردنه‌كانی ٢٠١٣ی هه‌رێمدا به ئاشكرا ره‌نگی دایه‌وه، وەک بینرا لەو هەڵبژاردنەدا یه‌كێتی شكستی هێنا و بوو به هێزی سێیه‌م و وەپاش بزوتنەوەی گۆڕان كه‌وت. شاراوه نیە کە هۆکارێکی به‌هۆی ململانێ نێوخۆییه‌كانیەوە به‌شێكی دیاری سه‌ركردایه‌تیی یه‌كێتی ئامادەی بەشداری هەڵمەتی هەڵبژاردنیش نه‌بوون، کە دواجار ده‌رئه‌نجامه خراپه‌كانی هه‌ڵبژاردنه‌كه هۆكارێكی سەرەکی ترس له به‌ستنی كۆنگره بوو.\nدوور‌كه‌وتنه‌وه‌ی مام جه‌لال و بۆشایی سه‌ركردایه‌تی، ململانێی نێوخۆیی سه‌ركرده‌كان، شكسته‌كانی هه‌ڵبژاردن، پاشه‌كشێی سیاسی و دەسەڵاتداری له‌سه‌ر ئاستی كوردستان و له‌ده‌ستدانی شه‌رعییه‌ت به‌پێی په‌یڕه‌و، سه‌رجه‌میان هۆكاری دروستبوونی ناڕه‌زایی و نیگەرانی زۆر بوون و سه‌ره‌نجام به‌هۆی زیاتر دواخستنی كۆنگره، هەژموونی نه‌وه‌یه‌كی گه‌نجی سیاسی ئاره‌زومه‌ند بۆ گۆڕینی به‌ربژێری سیاسی له نێو یه‌كێتیدا به‌هێزبوو، دوا كۆنگره‌ش به‌هێزترین ئامرازی جێبه‌جێكردنی ئه‌م ئارەزوو و ویستە بوو.\n– پڕۆژه‌كانی پێش كۆنگره\nپێش به‌ستنی كۆنگره چه‌ندین پڕۆژه، كه گوزارشتى لە ڕاوبۆچونی كه‌سایه‌تی و باڵه جیاوازه‌كان ده‌كرد، گه‌ڵاڵه و پێشكه‌شكران، هه‌روه‌ها هه‌وڵی جدیش بۆ گه‌ڵاڵه‌كردنی پڕۆژه‌یه‌كی گشتگیر كه جێی ڕه‌زامه‌ندی زۆربه‌ی لایه‌نه‌كان بێت، درا.\nبۆ سه‌ركه‌وتنی هه‌ر پرۆژه‌یه‌ك سێ مەسەلەی سه‌ره‌كی دەبوو دەبوو لە هەر پرۆژەیەکدا لەبەرچاو بگیرانانیە و هه‌ر پرۆژه‌یه‌ك چاره‌سه‌ری بۆ بدۆزینایەتەوە، ئەوانیش: مه‌سه‌له‌ی په‌یكه‌ری نوێی یه‌كێتی، پێگه‌ی سه‌ركرده دێرینه‌كان له ئاینده‌دا و ترۆپكی سه‌ركردایه‌تی.\nسه‌باره‌ت به مەسەلەی په‌یكه‌ری سه‌ره‌كی یه‌كێتی، بیرۆكه‌ی دروستكردنی شێوه‌یه‌ك له په‌رله‌مانی حزبی كه ده‌سه‌ڵاتی جێبه‌جێكردن دیاری ده‌كا، گەڵاڵە کرا، ئەم بیرۆکەیە  بۆ پێش كۆنگره‌ی سێی٢٠١٠ ده‌گه‌رێته‌وه، به‌ڵام ئه‌وكات نه‌تواندرا له كۆنگرەدا بچەسپێنرێت و ناچار بۆ ئه‌نجومه‌نی ناوه‌ند گۆڕدرا، دواتر هه‌مان بیرۆكه بەڵام به ده‌سكارییەکی زۆرەوە له كۆنگره‌ی چوار په‌سه‌ندكرا، كه تیایدا كۆنگره ته‌نها سه‌ركردایه‌تییه‌كی گشتی(په‌رله‌مان) هه‌ڵبژێرێت، پاشان ئه‌نجومه‌نه‌كه و ده‌سته‌ی جێبه‌جێكردن(مه‌كته‌بی سیاسی) سه‌رۆكی حزب هه‌ڵبژ‌ێردرێن، هه‌موو كاتێكیش سه‌ركردایه‌تی توانای گۆڕینی سه‌رجه‌م ستافی مه‌كته‌بی سیاسی و سه‌رۆكایه‌تی ده‌بێت. ئه‌م پرۆژه‌یه به‌زۆرینه له كۆنگره په‌سه‌ند كرا، به‌ڵام پێداچوونه‌وه‌ی په‌یڕه‌و به بڕیاری كۆنگره بۆ ئه‌نجومه‌نی سه‌ركردایه‌تی هه‌ڵبژێردراو به‌جێهێڵدرا.\nمەسەلەی دووەم رۆڵی سه‌ركردایه‌تییه دێرینه‌كانی یه‌كێتی، یه‌كێك بوو له خاڵه سه‌ره‌كییه‌كانی ناكۆكی، پێش كۆنگره بیرۆكه‌ی دروستكردنی “ئه‌نجومه‌نی دانایان” یان “ئه‌زمونگه‌ران” یا “باڵای سیاسی” به ئاشكرا گفتوگۆ ده‌كرا، مێژووی ئه‌م بیرۆكه‌یه‌ش كۆنه و بۆ ساڵانی ٢٠١٣-٢٠١٤ ده‌گه‌ڕێته‌وە و له‌و كاته‌وه بوو به‌به‌شێك له دیبه‌یتی سیاسیی یه‌كێتییه‌كان. به‌ڵام كێشه‌ی سه‌ره‌كی له بوونی ئه‌نجومه‌نه‌كەدا نه‌بوو به‌ڵكو له ده‌سه‌ڵاته‌كانیدا بوو. هه‌رچه‌نده له كۆنگره‌دا بڕیار نه‌بوو كه جگه له سه‌رۆكه‌كه‌ی ناوی كه‌س دیاری بکرێت، به‌ڵام سه‌ره‌نجام به ناو ده‌ستنیشان كرا و كێشه سه‌ره‌كییه‌كه كه ده‌سه‌ڵاته‌كانی بوو سەرەڕای دیبه‌یتێكی چڕ، بەڵام دیاری نه‌كرا و بە چارەسەر نەکراوی مایەوە و پاشتر به پێی بڕیاری كۆنگره بۆ لیژنەی هاوبه‌شی سه‌ركردایه‌تیی نوێ و ئه‌نجومه‌نه‌كه جێهێڵرا. ئه‌م بابه‌ته، بەو مانایە دێت کە ده‌سه‌ڵاتی ئه‌نجومه‌نی باڵای سیاسی، هێشتا چاره‌سه‌ر نه‌كراوه.\nسه‌باره‌ت به مەسەلەی سێیه‌م كه هەستیار و گرنگترینیانە، سه‌رۆكایه‌تیکردنی یه‌كێتییه، ئاشكرایه ئه‌م كێشه‌یه هه‌رچه‌نده له‌سه‌رده‌می جه‌لال تاڵه‌بانی (جگه له‌كاتی سەرهەڵدان و کاریگەرییەکانی دەرکەوتنی بزوتنه‌وه‌ی ریفۆرم)، بوونێكی ئه‌وتۆی نه‌بووه، به‌ڵام پاش نه‌خۆشكه‌وتنی تاڵه‌بانی و پاشتریش كۆچی یەکجاریی ناوبراو، به توندی سه‌ریهه‌ڵدا. ڕه‌نگه یه‌كێك له هۆكاره‌كانی زەقبوونەوەی کێشەکە بۆ ئەوە بگەڕێتەوە كه تاڵه‌بانی باوك هیچ بیر و پلانێکی بۆ جێگره‌وه‌ی خۆی، نه له‌نێوبنه‌ماڵه‌كەیدا و نه له‌نێو سه‌ركرده‌كانیتردا نه‌بووه. بۆیه كاتێك تاڵه‌بانی كاریگه‌ری له‌سه‌ر گۆڕه‌پانی سیاسی و حزبی یه‌كێتی نه‌ما، پلانێكی ئاماده‌كراو له ئارادا نه‌بوو و ئه‌گه‌ره‌كانیش كراوه بوون.\nسه‌ركرده دێرینه‌كانی یه‌كێتی، (ئه‌وانه‌ی له‌سه‌رده‌می پێشمه‌رگایه‌تیدا باڵاده‌ست بوون) ئاره‌زووی جێگره‌وه‌ی تاڵەبانییان هه‌بوو، به‌ڵام له‌ناو سه‌ركردایه‌تیدا كۆده‌نگی له‌سه‌ر یه‌ك سه‌ركرده لە ئارادا نەبوو. له‌و ماوه‌یه‌دا مه‌سه‌له‌ی ململانێ ناوخۆییه‌كان تێكه‌ڵ به‌مه‌سه‌له‌ی جێگره‌وه‌ی تاڵه‌بانی بوو. له‌و ڕوانگه‌یه‌شه‌وه بۆ جێگره‌وه‌ی تاڵه‌بانی هه‌ر ده‌بوایه كۆنگره ببه‌سترێت، هه‌موو لایه‌كیش ده‌یویست پێش به‌ستنی كۆنگره، مه‌سه‌له‌كه به قازانجی خۆی یه‌كلابكرێته‌وه، بۆیه ئه‌م ململانێیه پڕۆژه‌ی به‌ستنی كۆنگره‌ی ئالۆزتر كرد.\nهه‌رچه‌ند پێش كۆنگره بیرۆكه‌ی جیاواز بۆ سه‌رۆكایه‌تی یه‌كێتی هه‌بوو، وه‌ك “ده‌سته‌ی سه‌رۆكایه‌تی” یان “هاوسه‌رۆكی”، به‌ڵام بوونی یه‌ك سه‌رۆك بۆ یه‌كێتی بۆچونێكی زاڵ و باڵاده‌ست بوو، ته‌نانه‌ت له كۆنگره‌دا به ناڕاسته‌وخۆ كاری بۆ كرا و هه‌وڵی زۆر درا كه بەرهەم ساڵح (سه‌ركۆماری عێراق) به‌ربژێری ئاماده‌كراوی ئه‌م پۆسته بێت، بۆیه سه‌رجه‌م باڵه‌كان پشتگیری نه‌بوونی ڕکابەر و خۆپاڵاوتنیان بۆ سه‌ركردایه‌تی كرد، ئه‌مه‌ش زیاتر وه‌ك هه‌نگاوێك بۆ پاراستنی ناوبانگی و دوور‌خستنه‌وه‌ی بوو له مه‌ترسییه‌كانی ڕکابەریکردن و ژمارەی دەنگەکان لێکدرایەوە بۆئه‌وه‌ی بۆ وەرگرتنی پۆستەکە نه‌بێته كۆسپێك. به‌ڵام به پێچه‌وانه‌ی پلان و پێشبینییه‌كان سیناریۆكانی دوای كۆنگره سه‌باره‌ت به پۆستی سه‌رۆكی یه‌كێتی گۆڕانكاری خێرایان به‌سه‌ردا هات.\nده‌ره‌نجامی هه‌ڵبژاردنه به‌راییه‌كانی پێش كۆنگره(كۆمیته، مه‌ڵبه‌ند ومه‌كته‌به‌كان) به‌هێزیی باڵی تاڵه‌بانی له‌نێو نه‌وه‌ی نوێى كادیرانیدا ده‌رخست، هه‌ربۆیه وه‌ك پێشبینی ده‌كرا، ده‌رئه‌نجامی ده‌نگه‌كانی كۆنگره له به‌رژه‌وه‌ندی ئه‌م باڵه یه‌كلابۆوه. نوێنه‌رانی ئه‌م باڵه كه براوه‌ی یه‌كه‌م و دووه‌می ده‌نگه‌كانی كۆنگره بوون به مافی خۆیان ده‌زانی كه پێگه و ڕۆڵیان له داڕشتی سیاسه‌تی یه‌كێتی هه‌بێت، هەربۆیه داوای پێگه‌ی جێگری سه‌رۆكی یه‌كێتییان كرد و بە مافی خۆیانیان دەزانی. پاش چه‌ندین گفتوگۆ له‌گه‌ڵ به‌رهه‌م ساڵح كه كاندیدی سه‌ره‌كی سه‌رۆكى یه‌كێتی بوو نه‌توانرا له‌سه‌ر بوونی دوو جێگر بۆ سه‌رۆكی یه‌كێتی رێكبكه‌ون، دواجار مه‌سه‌له‌ی بوونی به‌رهه‌م ساڵح به سه‌رۆكی یه‌كێتی وه‌لانرا، سه‌رقاڵی له کارەکانی به‌غدادیشی هۆکار و پاساوێکیتر بوو چونکە نەدەکرا سەرۆکی یەکێتی بێ جێگرێکی چالاك و گونجاو ئه‌ركی سه‌رۆكاتییه‌كه‌یدا ڕاپەڕێنرێت.\nبه‌م شێوه‌یه كشانه‌وه‌ی کتوپڕی به‌رهه‌م ساڵح له پرۆسەی سه‌رۆكایەتیکردنی یەکێتی و نه‌بوونی كه‌سایه‌تییه‌كی جێگرەوەش كه كۆده‌نگی له‌سه‌ر بێت وای له سه‌ركردایه‌تی نوێ كرد بیر له ئه‌گه‌ره‌كانیتر بكاته‌وه كه به‌هێزترینیان بیرۆکەی “هاوسه‌رۆكی” بوو. بۆیه هه‌ڵبژاردنی یه‌كه‌م و دووه‌می براوه‌كانی كۆنگره‌ی چوارەم (بافڵ تاڵه‌بانی و لاهور شێخ جه‌نگی) وه‌ك چاره‌سه‌رێكی واقعی و دیمو‌كراتییانه هاته به‌رچاو و بێ ڕكابه‌ر هه‌ڵبژێردران.\n– ئایندەى پێکهاتەى یەکێتى:\nهه‌چه‌نده هێشتا زووه بڕیار له‌سه‌ر پێكهاته‌ی ئێستای یه‌كێتی و شێوه‌ی سه‌ركردایه‌تیكردنی و كاریگه‌رییه‌كانی بۆ ئاینده بدرێت، به‌ڵام ده‌كرێت چه‌ند تێبینیه‌ك تۆمار بكرێن:\n١- پاش حەوت ساڵ له قه‌یران و ململانێ و بۆشایی له ترۆپكی سەرکردایەتیکردنیدا، دۆزینه‌وه‌ی رێوشوێنێكی دامه‌زراوه‌یی په‌سه‌ندكراوی كۆنگره بۆ یه‌كێتی به‌كارێكی ئه‌رێنییە، گەر ئه‌م پارته كه‌متر خه‌ریكی كێشه ناوخۆییه‌كانی خۆی بێت هاوکات سه‌ركه‌وتنیشی پەیوەستە بە نمونه‌ی به‌ڕێوه‌بردنی هاوسه‌رۆكییەوە كه مۆدێلێكی نوێیه و پێویستی به پارسه‌نگ و لێبورده‌یی و شاره‌زایی سیاسیی و كارگێڕییەوە هه‌یه.\n٢- دوای دوورخستنه‌وه‌ی به‌شێكی زۆر له سه‌ركرده دێر‌ینه‌كان، ئێستا یه‌كێتی له‌لایه‌ن توێژێكی سیاسی گه‌نجتره‌وه به‌ڕێوه دەبرێت، سه‌رباری خاڵه ئه‌رێنییه‌كان بەڵام هێشتا ڕوون نیه ئه‌م نه‌وه گه‌نجه چ دیدێك یان به‌رنامه‌یه‌كی جیاوازی هه‌یه كه پێویسته هه‌ر نه‌وه‌یه‌كی گه‌نج له‌گه‌ڵ خۆیدا بیهێنێت. نوێبونه‌وه‌ی سه‌ركردایه‌تی گه‌ر نوێبونه‌وه‌ی دید و به‌رنامه و سیاسه‌ت له‌گه‌ڵ خۆیدا نه‌هێنێت ته‌نها خولانه‌وه ده‌بێت له بازنه‌یه‌كی به‌تاڵدا.\n٣- مه‌سه‌له‌ی له‌ده‌ستدانی ده‌سپێشخه‌ری و دیدی سیاسی، تێكه‌ڵكردنی بازرگانیكردن به سیاسه‌ت، ناچالاكی دامه‌زراوه حزبییه‌كان و گرنگی نه‌دان و كه‌مبونه‌وه‌ی كادیری نه‌وعی و هه‌روه‌ها په‌یوه‌ندییه‌كان له‌گه‌ڵ پارتی، گۆڕان، پارته ئیسلامییه‌كان، په‌كه‌كه و به‌غدا چه‌ند كێشه و مه‌سه‌له‌یه‌كی گرنگن و پێویستە سه‌ركردایه‌تیی نوێ به دیدێكی نوێوه مامه‌ڵه‌یان له‌گه‌ڵدا بكات.\n٤- بوونی ژماره‌یه‌كی زۆری سه‌ركردایه‌تی(١٢٤کەس)، وا ده‌كات پرۆسه‌ی بڕیاردان تێیدا سەخت و ئه‌سته‌م بێت، به‌تایبه‌ت به‌شێكی زۆریان ئه‌زمونیان کەمە، بۆیه به كردەیی دامه‌زراوه‌ی ده‌سته‌ی جێبه‌جێكردن(مه‌كته‌بی سیاسی) كه كه‌متر و شاره‌زاترن چالاكتر ده‌كات، ره‌نگه له ئاینده‌دا پرۆسه‌ی چاودێرییكردنی له‌لایه‌ن ئه‌نجومه‌نی سه‌ركردایه‌تیەوە قورستر بكات.\n٥- بۆ به‌رده‌وامیدا‌ن به مانه‌وه‌ی پردێكی به‌سوود لەنێوان نه‌وه‌ی كۆنی به ئه‌زمون و نه‌وه‌ی نوێی به‌توانا، پێویسته میكانیزمێكی گونجاو چ له‌گه‌ڵ ئه‌نجومه‌نی باڵای سیاسی و چ له‌گه‌ڵ سه‌رجه‌م كادیره دێرینه به‌ئه‌زمو‌ونەكان بدۆزرێته‌وه، چونكه زۆربه‌ی جار دوو مه‌رجی سه‌ره‌كی سه‌ركه‌وتن، به‌رده‌وامی(به‌هاكان) و نوێبونه‌وه، له‌یه‌ك نه‌وه‌ی سیاسیدا، گه‌ر نوێش بێت، كۆنابنه‌وه.\nتەوەری سێیەم: یەکگرتووی ئیسلامى کوردستان پاش هەشت کۆنگرە،\nیەکگرتوو، لەم ساڵانەدا، لە میانی چەندین پرسی ڕیشەییدا، بە هەڵواسراویی جوڵەی سیاسیی و ئاینی خۆی بەڕێدەکات. ئەم هێزە کە تەمەنی ڕاگەیاندنی چارەکە سەدەیەکی تێپەڕاندووە، بەراورد بە گوتاری هزریی-سیاسیی ڕابردووی، لەنێوان دوالیزمەکانی دین و بانگەوازدا، دنیا و دواڕۆژ، نەتەوەیی و ئومەمی(نێونەتەوەیی) و دەسەڵات و ئۆپۆزسیۆندا لە دۆخێکی ناجێگیری بەرزەخیدایە، دوا تیرێک کە بەر یەکگرتوو کەوت مۆدێلە دیموکراسییە ناوخۆییەکەی بوو کە ئێستا لەبەردەم پاشەکشەدایە و گومانی زاڵبوونەوەی پاسەوانە کۆنەکان و “بەرەوبنەماڵەییبوون” ئەگەرێکی بەردەمییەتی.\nیەکگرتووی ئیسلامیی کوردستان، رۆژانی ٢٨ و ٢٩ کانوونی یەکەمى ٢٠١٩، کۆنگرەی هەشتەمی بە ئامادەبوونی ٩٠٠ ئەندام (٢٢،٥٪یان ژنبوون) لە ھەولێر گرێدا و تیایدا ھەشت خاڵی وەک ستراتیژ وبنەما پەسەندکرد، سێ دەزگای گرنگ بەڕێوەبردن و ئاراستەکردنی سیاسەتەکانی حزبەکەیان لە ئەستۆدایە: ئەمینداری گشتیی، دەستەی باڵای چاودێری وئەنجوومەنی سەرکردایەتی. سەڵاحەدین بەهائەدین (لەدایکبووی١٩٥٠-هەورامان) وەک ئەمینداری گشتی بە زۆرینەی ڕەھا (بە بەدەستهێنانی ٥٤٦ دەنگ و بە ڕێژەی ٦٢٪) متمانەی کۆنگرەی بەدەستھێنایەوە، ڕکابەرەکەی (ئەبوبەکر عەلی)، ٣٤٢ دەنگی ئەندامانی کۆنگرەی بەدەست هێنا، ئەندامانی دەستەی باڵای چاودێریی ژمارەیان پێنج ئەندامی کارا و دوو ئەندامی یەدەگە هەر لە کۆنگرەدا متمانەیان وەرگرت، ٢٧ ئەندامی ئەنجوومەنى سەرکردایەتیش هەڵبژێردران، پاشتر بەرپرسی مەڵبەندەکان (کە ١٦بەرپرسبوون و پێشتر لەلایەن مەڵبەندەکانیانەوە هەڵبژێردرابوون) لە کۆنگرەدا و لە یەک لیستدا متمانەیان وەرگرتەوە و بوونە ئەندامی سەرکردایەتی، بەمشێوەیە ژمارەى ئەندامانی سەرکردایەتی بووە ٤٣. یەکگرتوو لە پەرلەمانی هەرێم پێنج کورسی ولە ئەنجومەنى نوێنەرانى عێراقیش دوو کورسی هەیە، لە کاتێکدا لە ھەڵبژاردنەکانی ٢٠١٤ی عێراق چوار کورسی و لە ھەڵبژاردنەکانی ٢٠١٣ی کوردستان (١٠) کورسی هەبوو، بەمەش پاشەکشەی دەنگی بەڕوونی هەستپێدەکرێت.\n– جێهێشتنی میراتە نموونەییەکانی\nمۆدێلی دەرکەوتنى یەکگرتوو، هەڵبژاردنی جۆرە ئۆپۆزسیۆنێکی “خزمەتگوزاری ڕەخنەگرانە” بوو، ئەمەش بەراورد بە دۆخی کوردستان وئۆپۆزسیۆنەکانی دیکەی پاش ٢٠٠٩، پێویستبوو، بەڵام کاریگەری ئەو هێزانە یەکگرتووی لەبەردەم گوتاری خۆیدا پاسیڤکرد وڕایکێشایە یاریگایەکەوە کە سەرەڕای دێرینەیی ئۆپۆزسیۆنبوونی، نەتوانى دەنگی دلێرتربێت ونە دەسپێوەگری گوتارە نەرم وبەخزمەتەکەشی بێت. ئێستا ئەگەر یەکگرتوو ئۆپۆزسیۆنێکی توندبێت ئەوپەڕی دەگاتەوە بە گۆڕانی جاران ونەوەی نوێی ئێستا، گەر بشبێتەوە بە حزبێکی دینگەرا ئەوا لەبەردەم موزایەدەکانی کۆمەڵدا ناتوانێ شانەخڕێ بکات.\nجیاکردنەوەی سیاسەت و بانگەواز ئەو پرسە بەردەوامەیە، هەموو کۆنگرەیەک یەخەی ئەندامانی دەگرێت و هیچ کۆنگرەیەکیش چارەسەری بنچینەیی ئەم پرسەی نەکردووە، هەرجارە سپاردوویەتی بە کۆنگرەی داهاتوو. گرفتەکە تەنها داپۆشینی پرسەکە نییە، بەڵکو لە ڕیشەناسیی کێشە و پاشەکشەی یەکگرتووشدا ئامادەگیی هەیە و بەشێک پێیانووایە ئەم ڕاڕاییە لەم پرسەدا دەستوپێی حزبەکەی لە سیاسەت و دینداریشدا بەستووە، بەجۆرێک نە دەتوانێت دیندارەکەی جاران و نە سیاسییە کارامەکەی جێخواستى لایەنگرانیشی بێت.\nپرسێکیتری یەکگرتوو، هەڵواسراوییەتی لەنێوان ئومەمیبوون (کە میراتی ئیخوان و ئیسلامگەراکانی هاوڕێیەتی) لەلایەک و دەستگرتنە بە پرسە نەتەوەییەکانەوە. لە پاش ٢٠٠٣ەوە، یەکگرتوو تاڕادەیەک پشت لە میراتی ئومەمی و ڕووی لەپرسی نەتەوەیی بەسەر گوتاریدا زاڵبوو، کە هیچ هێزێکی نەتەوەیی کوردستان کێبرکێی نەدەکرد، هێندە بەسە کە پرسی ریفراندۆمی ٢٠٠٥ و ٢٠١٧، لە پرسەکانی بەغدا وهەڵوێستی پەرلەمانتارەکانی، لە ڕەخنەگرتنی لە وڵاتانی ئیسلامی وەک تورکیا و ئێران و…تاد، وەک نموونە بهێنرێتەوە، کە زیاتر یەکگرتووی لە پابەندی ئومەمی وئیخوانی دوور کردبوویەوە، بەڵام بە مانای ڕیشەکێشکردنی “ئومەمیبوون”ەکەی نەهات، بە دیققەتدان لە هەڵوێست و لێدوانی بەرپرسانی، لە پاش ٢٠١٨ەوە و وەرینی دەنگی و کەمکردنی کورسیەکانی، جۆرێک گەڕانەوەى بۆ دوو میحوەر بەدیدەکرێت:\n١.میحوەری ئیسلامگەرایی، کە لە هەڵوێستیدا لایەنگری و گەڕانەوە بۆ بنەما ئیخوانیی و ئایینیەکان هەستی پیدەکرێت، پێدەچێت هۆکاری ئەم گەڕانەوەیە بۆ ئەو دیدە بگەڕێتەوە کە پێیوایە یەکگرتوو بەهۆی دەستبەردان لە دیدی ئیسلامیی و دینی لاوازبووە و سەردەمی لوتکەی یەکگرتوو بۆ ئەو زەمەنە دەگەڕێتەوە کە وابەستەیی ئیخوانی و ئیسلامی بەهێزتربوو. تەناتەت لە دوا کۆنگرەیدا، پرسی سەربەخۆیی کوردستان کە لە دوو کۆنگری پێشوودا وەک شانازی و ئامانج بازاڕکردنی سیاسیی بۆکرا، ئەمجارە کەمڕەنگتر دەرکەوت.\n٢. میحوەری وڵاتانی ئیقلیمی، یەکگرتوو بەهۆی بەرگری لە ڕیفراندۆم و پرسە نەتەوەییەکان لە بەغدا، پەیوەندییەکانی لەگەڵ وڵاتانی ئێران وتورکیا، جۆرێک لە بنبەست و ساردی بەخۆیەوە دی. بەجۆرێک ئێران لە پەیوەندییەکانیدا جگەلە یەکێتی، سودی لە بەدیلەکانی کۆمەڵ وگۆڕان دەبینی، هەرچی بۆ تورکیاشە (پێشتر یەکگرتوو دۆستی یەکەمیبوو) پارتی جێگەی گرتەوە.\nدیدێک پێیوایە، ئەوەی یەکگرتووی لاوازکردوە وڵاتانی ئیقلیمیین و بەهۆی هەڵویستەکانییەوە سزای دەدن، بۆیە پاش کۆنگرەی هەشتەم ئاراستەیەک لە یەکگرتوودا گەشاوەتەوە و مەیلی ئیقلیمی بەهێزدەکات. ئەمینداری یەکگرتووی ئیسلامی خۆی لە پێشی هەموویانەوەیە و بۆ نموونە یەکەم سەرکردەی کوردبوو کە ئیدانەی کوشتنی قاسمی سولەیمانی کرد و حزبەکەشی بە تۆخی بەشداری پرسەکەی کرد.\nهەرچی بەرامبەر تورکیاشە، ئەوا ڕەخنەکانی لە پێکاکا توندترن و هەڵوێستە توندەکانی سەرکردەکانی بەرامبەر تورکیا و دەوڵەتەکەی ئەکەپە کەمڕنگ بوون.\n– دیموکراسییەتی ناوخۆیی و مەترسی بنەماڵە\nلە کۆنگرەی شەشەمی ٢٠١٢ سەڵاحەددین بەھائەددین بۆ ئەمیندارێتی خۆی کاندید نەکردەوە، محەمەد فەرەج تا کۆنگرەی حەوتەم ئەمیندارێتی کرد، بەڵام پاش ئەوە سەڵاحەدین بەھائەددین گەڕایەوە و دوو خولى تر بە ئەمیندار هەڵبژێردرایەوە.\nوازهێنانی لە ٢٠١٢دا، نەک لە ناوخۆی یەکگرتوو، لە مۆدێلی حزبایەتی کوردیدا، هەنگاوێکی ئەرێنیبوو، دەنگدانەوەی بە جۆرێک بوو ئومێدی لە دڵی دیموکراسیی حزبییدا چاند، بەڵام گەڕانەوەی دووبارەی سەڵاحەدین بەهائەدین، گورزی یەکەمبوو لەو مۆدێلە درا، گورزی دووەم خۆکاندیدکردنەوەی بوو پاش ٢٢ساڵ ئەمیندارێتی لە کۆنگرەی هەشتەمدا، کە بە دەنگێکی کەمتر لەجاران دەرچۆوە، یەکگرتووەکان پێش هەمووکەس نیگەرانتربوون لەم پرسە، بەڵام هاوپیمانێتی پاسەوانە کۆنەکانی حزب، هەلی دایەوە بە ناوبراو تا دەربچێتەوە.\nسەرمایەی ئێستای یەکگرتوو، ڕێکخستن و بانگەواز و بەڕیوەبردنی داراییەکەیەتی، هەردووکیان لەدەست خزمە نزیکەکانی ئەمینداری گشتیدان، گریمانەی تەشەنەی کولتووری بنەماڵەگەرایی ئەگەرێکی زیندووی بەردەم ئایندەی یەکگرتووە.\n– سیناریۆکانی ئایندە\nلەسەر بنەمای ئەو دیدگا جیاوازانەی لە یەکگرتوودا هەن، گریمانەی ئەم سیناریۆیانە دەکرێت:\nیەکەم: زاڵبوونەوەی گوتاری ئیسلامگەرایی-ئیخوانی وهەوڵدان بۆ پێکهێنانی بەرەیەکی ئیسلامی، کە ئەگەری سەرکەوتنی بەهێز نییە و دووجار تاقیکردنەوەی شکستخواردووی هەیە، لەگەڵ ئەوەشدا لەسەر پەیوەندییەکانی کۆمەڵی ئیسلامی ویەکگرتوو وەستاوە وڕەنگە هەوڵەکان بەو ئاراستەیە ببوژێنەوە.\nدووەم: گەڕانەوە بۆ مۆدێلی بەشداری حکومەت (وەک ٢٠٠٦-٢٠٠٩ و٢٠١٣-٢٠١٨). کە ئەمە لە دوورمەودادا نزیکترە وئەگەری بەهێزی هەیە، لەمەشدا دەتوانێ هەم کێشەی دارایی چارەبکات و ڕێگەی سفرکردنەوەی کێشەکانی لەگەڵ پارتى-یەکێتى و وڵاتانی ئیقلیمی بگرێتەبەر. ئارگیۆمێنتی ئەم سیناریۆیە ئەوەیە کە کشانەوەی یەکگرتوو لەبەر بەشداری حکومەت نییە، گەرنا بۆچی گۆڕان نیوەی دەنگی کەمیکرد؟\nسێیەم: گەڕانەوە بۆ ئۆپۆزسیۆنێکی خزمەتگوزار، بەڵام بە وردبوونەوە لە دۆخی ئێستای، لاوازبوونی پێگەی ئیخوان لە وڵاتانی کەنداو بۆ باربووی پرۆژەکانی، دۆخی ناجێگیری هەرێم و بەغدا ڕێگەی ئۆپۆزسیۆنێکی لەمجۆرە سەختتر دەکەن.\nقراءات-مستقبلية-رقم -٢- ٢٠٢٠ عربى\nله‌دواى مرۆڤ په‌تاكان سيسته‌مى به‌رگرىى ئابورى و سياسى تاقيده‌كاته‌وه\nده‌وڵه‌ت و سايكۆلۆژياى په‌تا


WordPress.org و WordPress.com چین و جیاوازییەکانیان چییە؟ - بڵۆگی چاوگ\nنێردراوە بۆ شوبات 26, 2021 شوبات 26, 2021\nلەلایەن ڕێبین سەربەست\nلەم بابەتەدا ڕوونکردنەوە و بەرچاوڕوونییەک لە بەناوبانگترین و بەهێزترین سیستەمەکانی بەڕێوەبردنی ناوەڕۆک (Content Management System) باس دەکەین، کە ئەویش وۆردپرێسە، لە ڕاستیدا ئەم بابەتە بۆ ئەوە نییە کە باسی بکەین وۆردپرێس چییە و چۆن درووست بووە و چۆن کار دەکات، دەتوانیت لێرەوە زانیاری زیاتری لەسەر بزانیت، ئەم بابەتە بۆ ئاستی سەرەتایە و هەمیشە بەر گوێمان کەوتووە، ئەو کەسانەی نوێن و دەیانەوێت بە وۆردپرێس و درووستکردنی ماڵپەڕ و بڵاگ ئاشناببن، ئەم پرسیارانە دەکەن، کە ئەویش ئەوەیە ئایا جیاوازی چییە لە نێوانی WordPress.com و WordPress.org\nهەر کاتێک بۆ یەکجاریش ئەم پرسیارانە بە خەیاڵتدا هاتبێت وەکو، چۆن ماڵپەڕێک درووست بکەم؟ چۆن بڵاگێک دابنێم؟ باشترین خانەخوێ (Host) کامەیە؟ چۆن بەبێ نووسینی هیچ کۆدێک ببمە خاوەن ماڵپەڕێک؟ لە وەڵامی ئەم پرسیارانە و سەدانی تری وەک ئەمە، بە دڵنیاییەوە ناوی وۆردپرێست بەرچاو کەوتووە، چونکە ئاستەمە بەرچاوت نەکەوێت، لە ڕاستیدا لە کاتی نووسینی ئەم بابەتە وۆردپرێس ٤٠% ی ماڵپەڕەکانی جیهانی پێ درووست کراوە، هەروەها زیاتر لە ٦٠ ملیۆن کەس بەکاری دەبەن و گەشەپێدەران لە ٨١٧ شاری جیاوازی جیهانەوە بەشدارن لە پەرەپێدانی دا و زیاتر لە ٥٥٠٠٠ پێوەکراوی خۆڕایی و بە پارەی بۆ درووست کراوە، جگە لەوەش کۆمپانیایەکی گەورەی وەکو ئۆتۆماتتیک (Automattic) خاوەن داریەتی دەکات.\nکاتێک بە وۆردپرێس ئاشنا بوویت و ئارەزووی ئەوەت کرد کە ماڵپەڕێکت هەبێت، یەکەمین پرسیار کە لەلات درووست دەبێت ئەوەیە کە ئایا WordPress.com و WordPress.org چیین و چ جیاوازییەکیان هەیە؟ لەم بابەتەدا هەر یەکەیان باس دەکەین و جیاوازییەکانیان دەخەینەڕوو، هەروەها لایەنی باش و خراپییان و چۆنیش بڕیار بدەیت کامەیان بەکار بهێنیت؟\nئەمەیە کە بەربڵاوترین و بەناوبانگترینە، مایەی دڵخۆشی بەکارهێنانە، چونکە بەهێزە بە فەلسەفەی سەرچاوە کراوە و خۆشەویستی و یەکگرتن و ئاڵوگۆڕی زانیاری نێوان هەزاران گەشەپێدەر و تاقیکار و وەرگێڕ بەرهەمی هێناوە، ئەمڕۆ وۆردپرێس بە زیاتر لە ٦٠ زمانی جیهانییەوە و لەناویشیاندا زمانی کوردی بە هەردوو شێوازی کوردی ناوەندی و کوردی کرمانجی، بە هەوڵی چەندین خۆبەخشی ئەو بوارە بەردەستە و خۆشحاڵین کە ئەوەش یەکێکە لە سوودەکانی سەرچاوە کراوە کە ڕێگە بە ناساندن و دانپێدانانی هەر زمان و نەتەوەیەک دەدات بەبێ هیچ ڕێگرییەک.\nدەبێت بزانیت کە WordPress.org تەواو بێبەرامبەرە و بۆ دامەزراندنی تەنها پێویستت بە ناوی پاوان (Domain) و خانەخوێ (Host) دەبێت.\nلەناویدا تەواو ئازادیت و کۆت و بەندی هیچ کۆمپانیایەک ناتگرێتەوە، تەنها ئەوەی پێویستە پابەندبیت بە مەرج و یاساکانی کۆمپانیای خانەخوێیەکەتەوە و بەدووربیت لە کاری نایاسایی، ڕاستە دەڵێین کە وۆردپرێس لە هەردوو شێوەکەیدا دەتوانیت بەبێ نووسینی هیچ کۆدێک ماڵپەڕ و بڵاگی پێ درووست بکەیت، بەڵام WordPress.org جیهانێکی فراوانە بۆ گەشەپێدەران و دیزاینەران و هەر کەسێک، کە لە توانایدا بێت هەر گۆڕانکارییەکی پێخۆش بێت ئەنجامی بدات، یاخوود تایبەتمەندی لێ زیاد و کەم بکات، سەرەڕای ئەوەی کۆمپانیاکانی ڕاژە و دابینکردنی خانەخوێ ئێستا ئاسانکاری یەکجار گەورەیان ئەنجامداوە لە دامەزراندن و بەڕێوەبردنی وۆردپرێس دا، بەڵام هەمیشە WordPress.org بەڕای ئێمە بۆ کەسانێک گونجاو نییە کە هیچ شارەزاییەکیان نییە لەوەی ماڵپەڕ چییە و چۆن کار دەکات، چونکە لەگەڵ دەستپێکردنت لەگەڵ WordPress.org ڕووبەڕووی چەندین ناوی تر دەبیتەوە کە دەشێت نوێ بن و نەتوانیت مامەڵەیان لەگەڵ بکەیت، وەکو خانەخوێ، ناوی پاوان، DNS، بڕوانامەی SSL، پاڵپشت (Backup) و پێوەکراوەکان، ئاسایش و سەلامەتی و CDN و بەڕۆژکردنەکان و سەدان بابەتی گرنگ و لاوەکی تر، لە ڕاستیدا ئەمانە بابەت و زانستی مەحاڵ نین و مایەی فێربوون و بەدوادا گەڕانن، بەڵام کارێکی باش ناکەیت گەر لەسەر ماڵپەڕێکی گرنگ و پێویست، خۆت فێری ئەمانە بکەیت، چونکە کاتێک بڕیاری درووست کردنی ماڵپەڕ دەدەیت، ئەوا بۆتۆ گرنگە کە ماڵپەڕەکەت ١٠٠% لەکاردا بێت و چوست و خێرا و پارێزراوبێت، نەک بەردەوام بەهۆی درووست بەکارنەهێنانیەوە کێشەت بۆ درووست بکات.\nوەکو باسمان کرد کە زیاتر لە ٥٥٠٠٠ پێوەکراو لە جیهاندا بەردەستن، بەشێکیان بێبەرامبەرن و بەشێکیان بەپارەن، بەڵام زۆرینەی ڕەهایان سەرچاوە کراوەن، بەو مانایای هەر پێوەکراوێکت دامەزراند دەتوانیت گۆڕانکاری لە کۆد و تایبەتمەندییەکانیدا بکەیت، هەروەها تەنانەت دەتوانیت خۆشت پێوەکراو بۆخۆت درووست بکەیت، هەڵبەتە کاتێک کە ئەوەی ویستت بەردەست نەبوو (ئەمەش زۆر ئەستەمە)\nبۆ ئەوەی شێوە و جوانکاری بەماڵپەڕەکە بدەیت و پشانی سەردانکەرانتی بدەیت، ئەوا ژمارەیەکی یەکجار زۆر ڕووکاری بێبەرامبەر بەردەستن، بەشێکی زۆریان وەرگێڕدراو و ئامادەن بۆ زمانی کوردی و دەتوانیت زیاتریش ئەنجام بدەیت بەوەی ڕووکاری تایبەت بکڕیت لە بازاڕە ئەلیکترۆنییەکانی تر، بەڵام لێرەدا ناوەستێت چوونکە تۆ وەک گەشەپێدەر و دیزاینەر، دەتوانیت هیچ کام لە ڕووکارەکانی بەردەست بەکار نەهێنیت و خۆت UI و UX ی ماڵپەڕەکەت بە بەکارهێنانی بەناوبانگترین نەرمەواڵەکانی وەکو Figma و Xd و InVision Studio ئەنجام بدەیت و ماڵپەڕەکەت بکەیتە خاوەنی ڕووکارێکی تایبەت بەخۆی.\nکەواتە لەمەوە تێ دەگەین کە WordPress.org جیهانێکی یەکجار فراوانە و دەرگای واڵایە بۆ هەموو کەسێک لە ئاستی سەرەتاوە تا ئاستێکی باڵا لە گەشەپێدان و دیزاین و سەرجەم بوارەکانی تر.\nدەتوانین WordPress.com بە یەکێک لە بەرهەمەکانی کۆمپانیای ئۆتۆماتتیک بناسێنین، چونکە تەواو لەژێر دەسەڵات و بەڕێوەبردنی ئەواندایە و خۆیان ڕاژەی دەکەن و گرنگی پێ دەدەن، کەسانێک کە سەرەتایین و هیچ لەو بابەتانە نازانن کە لە پێشەوە باسمان کرد، یاخوود کەسانێک کە تەنها دەیانەوێت بنووسن، یاخوود بازرگانی بکەن و نایانەوێت فێری هیچ کام لە لایەنەکانی بەڕێوەبردنی ڕاژە و ماڵپەڕببن، ئەوا باشترین هەڵبژاردە بۆیان WordPress.com\nکاتێک ماڵپەڕێک لێرە درووست دەکەیت، ئەوەی لەسەرتۆیە ئەوەیە، کە ئەگەر نووسەریت تەنها بنووسیت، یان گەر بازرگانیت تەنها سەرقاڵی فرۆشتن و بازاڕگەری ببیت، چونکە ئۆتۆماتتیک خۆی سەرجەم کارەکانت بۆ دەکات لە ڕاژەکردن و ئاسایش و سەلامەتی و بەڕۆژکردن و چەندین کاری تر، ئەوەی لەسەر تۆیە تەنها بریتییە لە هەڵبژاردنی ناوی پاوان، WordPress.com پلانی خۆڕایشی هەیە کە دەتوانیت بێبەرامبەر ماڵپەڕ درووست بکەیت، کە لەم کاتەدا ناوی ماڵپەڕەکەت دەکەوێتە پێش ناوی پاوانی وۆردپرێسەوە و هەروەها تۆڕی بانگەشەی ئۆتۆماتتیک بانگەشە لەناو ماڵپەڕەکەت دادەنێن کە هیچ سوودێکی بۆتۆ نابێت، گەر بڕیاریش بدەیت ناوی پاوانەکەت تەنها تایبەت بێت بەخۆت و ئۆتۆماتتیک هیچ بانگەشەیەک دانەنێت، ئەوا پلانێک هەڵدەبژێریت کە پێویستە مانگانە یاخوود ساڵانە پارە بدەیت، دەتوانین ئەمە بە هاوشێوەی کۆمپانیایەکی تری وەکو Wix دیاری بکەین، بەوپێیەی تەنها دەتەوێت ببیتە خاوەن ماڵپەڕێک بەبێ گرنگی دان بەوەی ماڵپەڕەکە چۆن کاردەکات، لەڕاستیدا WordPress.com هەڵبژاردەیەکی گوونجاو نییە بۆ دیزاینەران و گەشەپێدەران، چونکە وەکو باسمان کرد، دەستکراوە نیت و لەسەریشت پێویستە کە پابەندبیت بە مەرج و یاساکانی کۆمپانیای ئۆتۆماتتیکەوە.\nلە WordPress.org دا کە باسی کراوەیی و فراوانیمان کرد، بەمانای ئەوەدێت کە دەتوانیت ماڵپەڕێکی ئاسایی درووست بکەیت، کە خەرجی ساڵانەی خانەخوێیەکەی ٣٦ دۆلار بێت و پڕۆژەیەکی زەبەلاحیشی پێ ئەنجام بدەیت، کە تەنها خەرجی ساڵانەی خانەخوێیەکەی ٢٠ هەزار دۆلار و زیاتریش بێت، هەروەها تایبەتمەندی و ڕووکاری تێدا بەکاربهێنیت کە تەنها تایبەت بن بە خۆت و لە هیچ شوێنێک بینراو و بەردەست نەبن بۆ کڕین.\nبەڵام لە WordPress.com پێویستە پابەندبیت بەو تایبەتمەندی و پلان و نرخانەی کە بۆت دیاری کراوە، کە کەمترینییان ٤٨ دۆلارە بۆ ساڵێک و دەشتوانیت لەگەڵ خزمەتگوزارییەکی وەکو WordPress VIP بەشداربیت بۆ پڕۆژە گەورەکان، کە خەرجی ساڵانەی لە ٢٤ هەزار دۆلارەوە دەست پێ دەکات.\nئێوەش بەشداربن لەگەڵمان و پێمان بڵێن چ پرسیارێکتان هەیە؟ یاخوود ئەزموونتان لەگەڵ وۆردپرێس چۆنە؟ چۆن بەکاری دەهێنن و سوودی لێوەردەگرن؟\nلە بیریشتان نەچێت دەتوانن وەکو خۆبەخش بەشداربن لەگەڵ کۆمەڵەی وەرگێڕانی کوردی ناوەندی لە وۆردپرێس و خۆبەخشانە وۆردپرێس و ڕووکار و پێوەکراوەکان و ئاپەکان، وەربگێڕنە سەر زمانی کوردی.\nنوسراوە لە وتارتاگکراوە لە ئۆتۆماتتیک، بڵاگ، بڵۆگ، خانەخوێ، مات مێڵنوەیگ، وۆردپرێس\nپێشوو ئەڵقەی 6 – (وه‌رزی سێیەم) – پڕۆژە نوێەکەی ناسا و چوونە سەر مەریخ\nداهاتوو ئەڵقەی 7 – (وه‌رزی سێیەم) – تۆڕە کۆمەڵایەتییەکان دەبێت بە پارە؟!


ئەبو هێل پێشوازی لە پەرلەمانتار ئەرشەد ساڵحی دەكات و ستایشی گوتاری نیشتمانی تۆڕی ڕاگەیاندن دەكات\nالأربعاء 19 كانون أول 2018 - 15:36\nموجاهید ئەبو هێل سەرۆكی تۆڕی ڕاگەیاندنی عێراق، ئەمرۆ چوارشەممە، پێشوازی كرد لە ئەرشەد ساڵحی ئەندامی ئەنجومەنی نوێنەران و سەرۆكی بەرەی توركمانی.\nلەسەرەتای دیدارەكە ئەبو هێل ئاماژەی كرد بە پێشكەوتنەكانی كەناڵی توركمانی و كردنەوەی ستودیۆیەكی نوێ لە بەغداد، لەگەڵ ئاژانسی هەواڵی عێراق (ا ه ع) بە زمانی توركمانی و رۆژنامەی سەباح كەركوك.\nئەبوهێل وتیشی لە ناو تۆڕی ڕاگەیاندنی عێراق گوتاری توركمانی تەواو و هەمەجۆر هەیە، لە خولی نوێی پرۆگرامەكانیش پتەوكردنی ئەو ئاراستەیە لە خۆ دەگرێت كە زامنی گوتاری نیشتمانی تۆڕەكەیە زیاتر لە ساڵێك پەیڕەوكراوە.\nلای خۆیەوە سەرۆكی بەرەی توركمانی ستایشی كاری تۆڕی ڕاگەیاندنی عێراقی كرد و ئاماژەی بەوە كرد توركمان لە سەدەی حەفدەدا رۆژنامەیان هەبووە، پشتیوانی خۆشی بۆ تۆڕی ڕاگەیاندنی عێراق دوپاتكردەوە لەهەموو بوارەكان.


٢٧هەزار نەفەری دیکە بێکار دەبن\n12:28 - 14 گەلاوێژ 2719\nکوردستان میدیا: بێکاری و هەژاری لە ئێراندا ڕۆژبەڕۆژ ڕووی لە هەڵکشانە و ئەمجارە به هۆی داخرانی ١٢٠ یەکەی فرۆشتنی کەلوپەلی خۆراکی لە کرماشاندا، ژمارەیەکی دیکە لە هاووڵاتییان پەیوەست بە ڕێزی بێکاران دەبن.\n"حەسەن موسەوی" سەرۆکی یەکیەتیی فرۆشیارانی کەلوپەلە خۆراکییەکان لە کرماشاندا لە وتوویژ لەگەڵ هەواڵدەریی "ئیسنا"ی سەر بە ڕێژیم ،ڕایگەیاندووە: "فرۆشگا زەنجیرەیە گەورەکان کارەکانی خۆیان هێناوەتە نێو گەڕەکەکان و لە سەرەتای ئەمساڵەوە ١٢٠ یەکەی فرۆشتنی کەلوپەلە خۆراکییەکان بەم هۆیەوە داخراون".\nناوبراو هەروەها وتوویەتی: "پێشتریش ئەم فرۆشگانە لقەکانی خۆیان تەنیا بۆ نێو بازاڕەکان دەبرد، بەڵام ئێستا بە بەکرێ گرتن و پارەدان بە خاوەن خانووەکان، لقی نوێ لە نێو گەڕەکەکان دادەنێن و بوونەتە بەڵای گیان بۆ یەکەکانی فرۆشتنی کەلوپەلە خۆراکییەکان".\nلە کرماشاندا بە نزیکەی ٣ هەزار و ٥٠٠ یەکەی فرۆشتنی کەلوپەلە خۆراکییەکان هەن کە ٢٧ هەزار نەفەر کە لەم پیشە کار دەکەن خەریکن بێکار دەبن.\nسەرەڕای بەرزبوونەوەی ئاماری بێکاران و پەیوەستبوونی ڕێژەیەکی بەرچاو لە حەشیمەتی ئێران بە بێکارانی وڵات، بەرپرسان، دەسەڵاتداران و ناوەندە پێوەندیدارەکانی رێژیمی ئێران سەبارەت بەو قەیرانە کۆمەڵایەتییە بێدەنگن.\n00:45 - 18 گەلاوێژ 2720\n00:42 - 18 گەلاوێژ 2720\n00:35 - 18 گەلاوێژ 2720


پیرۆزبایی جەژنی رەمەزان\nسەرەتا جەژنی رەمەزان لە سەر جەم موسولمانانی جیهان و بەتایبەت موسولمانانی كوردستان پیرۆزبایی دەكەین و پەسەند بوونی نوێژ و رۆژو و عیبادەتی سەرجەم موسلمانان لە دەرگای خوای بەخشندە و میهرەبان بە ئاوات دەخوازین.\nلە كاتێك دا جەژنی رەمەزانی ئەمساڵ پیرۆز دەكەین كە گەلی كورد لە بەرخۆدانێكی هەمە لایەنە لە بەرامبەر داگیركەرانی كوردستان دایە. خەبات و تێكۆشان لە هەموو بەشەكانی كوردستان لە لایەن گەلی كورد و تێكۆشەرانی گەلی كورد لە ئاستی هەرە بەرز دا بەرێوە دەچێت. بەم رێگایەوە، جەژنی رەمەزانی پیرۆز لە رێبەری گەلی كورد، رێبەر ئاپۆ كە زیاتر لە ساڵێكە بەرخۆدانێكی مێژوویی لە دورگەی ئیمراڵی بەرێوە دەبات، پیرۆز دەكەین و هاوكات تێكۆشانی گەلەكەمان و گەریلاكانی كورد لە باكوو و رۆژئاوای وەڵات سڵاو دەكەین و هیوادارین ئەم جەژنە ببێتە مایەی سەركەوتن و گەییشتنی گەلی كورد بە ئازادی و مافە رەواكانی.\nبێ گومان مانگی رەمەزان پەیام هێنەری تێكۆشانە لە پێناوە بێ عەداڵەتی و هەر چەشنە زولم و زۆرییەك. ئەمە لە حاڵێك دایە كە لە ئاستی لوتكەدا لە وەڵاتەكەماندا لە لایەن داگیركەرانەوە، گەلەكەمان رووبەرووی هەر چەشنە سووكایەتی و بێ عەداڵەتی و زووڵم و زۆرییە و بە شێوەیەكی بێوێنە دەچەوسێنرێتەوە. بە تایبەت لە رۆژهەڵاتی كوردستان، وێرای كێشەی ناسنامە و ئازادییەكانی گەلی كورد؛ قەیرانی بێكاری، هەژاری و بێ دادی لە ئاستی هەرە بەرز دا ژیانی كۆمەڵگا دەخاتە مەترسییەوە و رێگە لە بەردەم قەیرانی زۆر قووڵتر كردۆتەوە. كۆماری ئیسلامی ئێران بە سیاسەت و كردەوەكانی خۆی كۆمەڵگای ئێران بە گشتی و كۆمەڵگای رۆژهەڵاتی كوردستانی بە تایبەتی بەرەو رەوشێكی بەم شێوەیە بردووە.\nبێ شك لە بەرامبەر رەوشێكی وەها تێكۆشان و بەرخۆدان ئەركی نەتەوەیی و ئایینی تاك تاكی كۆمەڵگای كوردەوارییە. هاوكات یەكییەتی نێوان كۆمەڵگای كوردەواری و سەرجەم لایەنە سیاسی و دینیەكانی كۆمەڵگاكەمان لە رۆژهەڵاتی كوردستان و لە نێوان لایەنەكان لە پارچەكانی تری كوردستان لە پێناو گەیشتن بە ئازادی و مافەرەواكانی گەلی كورد، خاوەن گرینگییەكی مێژووییە. لەسەر ئەو بنەمایە وەك PJAK بە بۆنەی ئەم جەژنە پیرۆزەوە بانگی پتەو كردنی یەكیەتی نەتەوەیی و بەرز كردنەوەی ئاستی تێكۆشان لە سەرجەم چین و توێژەكان كۆمەڵگا و سەرجەم لایەنە سیاسی و ئایینیەكان دەكەن. لە كۆتایی دا جارێكی تر ئەم جەژنە پیرۆزە لەسەجەم گەلی كورد لە رۆژهەڵات و سەرجەم پارچەكانی تری كوردستان پیرۆز بایی دەكەین.


کچی شەهید سولەیمانی لە زانکۆی تاران:\nناوی حاجی قاسم هێشتاش هێلانەی زایۆنییەکان دەلەرێنێتەوە\nکچی شەهید سولەیمانی وتی: ناوی حاجی قاسم سولەیمانی هێشتاش هێلانەی زایۆنییەکان، تەکفیری و چەوسێنەرانی جیهان دەلەرێنێتەوە.\nگریانی ڕێبەری باڵای ئێران لە سەر تەرمی سەردار سولەیمانی\nڕێبەری باڵای ئێران لە کاتی نوێژخویندن لە سەر تەرمی سەردار شەهید قاسم سولەیمانی گریا.\nئامادە بوونی چەندین میلیۆن کەسی لە تاران بۆ پێشوازی لە سەردار\nجەماوەری چەندین میلیۆن کەسی لە تاران چاوەڕوانی بەڕێ کردنی تەرمی سەردار قاسم سولەیمانی و هاوڕێیە شەهیدەکانی دەکەن.\nبە بەشداریی چەند میلیۆن کەس بەڕێوەچوو؛\nڕێوڕەسمی بەڕێ کرانی تەرمی سەردار سولەیمانی لە تاران/ ڕێبەری ئێران نوێژی لە سەر خوێند\nڕێوڕەسمی بەڕێ کران و خوێندنی نوێژ لە سەر تەرمی شەهید سەردار قاسم سولەیمانی و هاوڕێیەکانی بە ئامادە بوونی جەماوەرێکی زۆر لە تاران بەڕێوەچوو.


توێژینه‌وه‌یه‌ك هۆكاری زۆر مانه‌وه‌ی پیاوانی له ته‌والێت ئاشكرا كرد\n توێژینه‌وه‌یه‌ك هۆكاری زۆر مانه‌وه‌ی پیاوانی له ته‌والێت ئاشكرا كرد\nژیانی هه‌موو مرۆڤایه‌تی هێنده ئاڵۆز بووه هه‌موان به‌دوای چه‌ند چركه‌یه‌ك له ئارامی و بێده‌نگیدا ده‌گه‌ڕێین، ڕه‌فتاری مرۆڤه‌كانی له‌گه‌ڵ ئه‌م هه‌موو گۆڕانكاریه گۆڕانی به‌سه‌ردا هاتوه، ئه‌نجامه‌كانی توێژینه‌وه‌یه‌كی نوێی به‌ریتانی هۆكاری زۆر مانه‌وه‌ی پیاوانی له ته‌والێت ئاشكرا كرد.\nبۆ ئه‌م توێژینه‌وه‌یه كۆمه‌ڵێك پیاو به‌ژداریان كرد و سێ به‌شیان دانیان به‌وه‌دا ناوه كه بۆ ماوه‌یه‌كی زۆر له ته‌والێت ده‌مێننه‌وه بۆ ئه‌وه‌ی له ژاوه‌ژاوی ماڵ یان شوێنی كاره‌كه‌یان دوور بكه‌ونه‌وه و به‌دوای شوێنێكی ئارام و دوور له جه‌نجاڵیدا ده‌گه‌ڕێن.\nهۆكاری دووه‌می ئه‌م حاڵه‌ته بێزاربوونی پیاوه له هاوسه‌ر و منداڵه‌كانی و چونه ته‌والێت وه‌ك پشویه‌ك به‌كارده‌هێنن بۆ دوركه‌وتنه‌وه له منداڵ و هاوسه‌ر به‌تایبه‌ت دوای ڕۆژێكی درێژ له كاركردن و ماندووبوون و هه‌ندێك له‌وان مۆبایل ده‌به‌نه ته‌والێت و به باشترین شوێنی داده‌نێن بۆ ئه‌وه‌ی دوور له هه‌موان و به‌دڵی خۆیان له ئه‌نته‌رنێت بگه‌ڕێن بێ ئه‌وه‌ی هیچ شتێك وهیچ كه‌سێك بتوانێن ئه‌م چێژه‌یان لێ تێكبدات.\nئه‌م بابه‌ته 4212 جار خوێنراوه‌ته‌وه


دادگایەکی فەڕەنسا بڕیاری زیندانیکردنی 3 کەس دەدات بە تاوانی هەوڵی پەیوەندیکردن بە داعش\nدادگایەکی فەڕەنسا بڕیاری زیندانیکردنی 3 کەسی دا بە تاوانی هەوڵی پەیوەندیکردن بە داعش لە سوریا، ئەمەش پاش هێرشە تێرۆرستیـیەکانی سەر پاریس لە ساڵی 2015.\nئاژانسی دەنگ‌وباسی فڕانس پـرێس دەڵێت تاوانبارەکان بریتین لە ئەلبیرین س. تەمەن 22 ساڵ و مستەفا س. تەمەن 26 ساڵ و سەعید ی. تەمەن 32 ساڵ. هەرسێکیان دانیشتووی ناوچەیەک بوون لە نزیک شاری ستراسبۆرگی هەرێمی ئالزاس لە ڕۆژهەڵاتی فەڕەنسا و بۆ ماوەی چەند ساڵێک لە نێو گروپـێکی جیهادی بوون لە هەرێمەکەدا.\nئەم سێ کەسە لە مانگی پـێنجی ساڵی 2016 پـێکەوە فەڕەنسایان جێهێشتبوو بە ئامانجی ڕۆیشتن بۆ سوریا، بەڵام ناچاربوون بگەڕێنەوە کاتێک گەیشتبوونە سەر سنووری نێوان نەمسا و سلۆڤینیا و یەکێـکیان ناسنامەی پـێ نەبوو.\nداواکاری گشتی داوایکرد سزای توندیان بەسەردا بسەپـێنرێت. گوتی ڕۆیشتن بە مەبەستی پەیوەندیکردن بە داعش لە پاش هێرشە تێرۆرستیـیەکانی داعش لە پاریس لە مانگی یازدەی ساڵی 2015 ، مانای پـشتیوانیکردنێکی تەواوە لەو تاوانە دڕندانەی کراون.\nدادگا لە بەرامبەردا بڕیاری دا ئەلبیرین 9 ساڵ و مستەفا 8 ساڵ و سەعید 5 ساڵ زیندانیبکرێن.\nبەپـێی فڕانس پـرێس سزای ئەلبیرین قورسترە، چونکە لە ساڵی 2014 چووە بۆ سوریا و لەوێ لەلایەن گروپـێکی جیهادیـیەوە مەشق و ڕاهێنانی پـێکرابوو.\nبەپـێی یاسا ماوەی 10 ڕۆژ لە بەردەم تاوانبارەکانە تاوەکو داوای پـیاداچوونەوە بە سزاکانیاندا بکرێت.


حكومه‌تی هه‌رێم كه‌مكردنه‌وه‌ی موچه‌ی پله باڵاكانی ڕاگه‌یاند – کوردی – RojNews.News\n22/06/2020 - 6:33:35 pm\nچوؤرشەممە, 3 يون 2020 – 17:47 ڕۆژنیوز – هه‌ولێر\nئه‌مڕۆ ئه‌نجومه‌نی وه‌زیرانی هه‌رێمی كوردستان تایبه‌ت به پرسی چاكسازیی و ڕێكاره‌كانی خۆپارێزیی له ڤایرۆسی كۆرۆنا و گفتوگۆكردن له‌گه‌ل به‌غدا كۆبووه‌وه، دوای کۆبوونەوەکە جوتیار عادل، وته‌بێژی حكومه‌تی هه‌رێمی كوردستان کۆنگرەیەکی ڕۆژنامەنووسی لەبارەی ناوەڕۆکی کۆبوونەوەکەوە ئەنجادا.\nجوتیار عادل، له كۆنگره‌یه‌كی ڕۆژنامه‌نووسیەکەدا وتی: حكومه‌تی هه‌رێم بڕوای زۆری به ئه‌و ڕێكارانه هه‌یه، كه بۆ ڕێگریی له‌په‌تای كۆڕۆنا وه‌ریگرتووه، هه‌مووی له به‌رژه‌وه‌ندی خه‌ڵك بووه، بۆیه داوا له خه‌ڵك ده‌كه‌ین پابه‌ندی ڕێنمایه‌كانی ته‌ندروستی بن.\nوتیشی: له كۆبونه‌وه‌ی ئه‌مڕۆ ئاماژه به‌و ڕێژه گه‌وره‌یه‌ی تووشبوان به ڤایرۆسی كۆڕۆنا درا، كه ڕۆژانه زیاد ده‌بێت و ئه‌وه ڕێژه‌یه‌كی مه‌ترسیداره، خه‌ڵك بۆ به‌رژه‌وه‌ندی خۆی پابه‌ند بێت و به‌رپرسیاریه‌تیه‌ی ده‌كه‌وێته سه‌رشانی خه‌ڵك بۆ ئه‌وه‌ی حكومه‌ت بتوانێت چۆن له‌سه‌ره‌تای ئه‌و په‌تایه ڕێكار و بڕیاری گونجاوی ده‌ركرد ئێستاش بەردەوامبێت،هه‌ر كه‌س بیه‌وێت ئه‌و په‌تایه له ڕووی گرنگی كه‌م بكاته‌وه، ڕووبه‌ڕووی یاسا ده‌بێته‌وه چونكه مه‌ترسیه‌كی گه‌وره‌یه له‌سه‌ر ته‌ندروستی خه‌ڵك .\nجوتیار عادل ئاماژەی بە تەوەرەکانی کۆبوونەوەکەی ئەمڕۆی حکومەت کرد و وتی: تەوەری یەکەم بابه‌تی گفتوگۆ له‌گه‌ل به‌غدا بوو، لەماوه‌ی ڕابردوو شاندی هه‌رێم به سه‌رۆكایه‌تی قوباد تاڵه‌بانی جێگری سه‌رۆكی حكومه‌ت، سه‌ردانی به‌غدایان كردووه، ئێستاش قۆناغی ئاماده‌كردنی داتاكانه به‌پێی پسپۆری وه‌زاره‌ته‌كان هه‌ركات داتاكان ئاماده بوون حكومه‌تی هه‌رێم له‌گه‌ل به‌غدا كۆده‌بێته‌وه.\nلەبارەی تەوەری دووەمی کۆبوونەوەکەوە وتی” تەوەری دوومی كۆبوونه‌وه تایبه‌ت بو به یاسای چاكسازیی، كه به‌شێكه له پرۆسه‌یه‌كی گشتگیر، وەك چۆن به‌ڵێنمان به خه‌ڵك داوه به‌رده‌وام ده‌بین له دادپه‌روه‌ریی و شه‌فافیه‌ت و ئه‌و به‌ڵێنانه‌ی به خه‌ڵكمان داوه، بڕیارمان دا پله‌ی سه‌رجه‌م پله تایبه‌ته‌كان كه‌م ده‌كرێته‌وه و ئه‌و جیاوازیه‌ی له‌گه‌ل كه‌مترین موچه‌ی فه‌رمانبه‌ران هه‌یه كه‌مبكرێته‌وه، ئه‌و ده‌رماڵانه‌ی فه‌رمانبه‌ران به شایسته‌یی وه‌ریده‌گرن به‌هیچ جۆرێك نابڕێت، ئه‌وانه‌ش كه شایسته‌نین پێداچوونه‌وه‌ی پێدا ده‌كرێت.\nراشیگه‌یاند: حكومه‌ت تاوه‌كو ئێستا له ده‌ستپێكی پێكهێنانی كابینه‌ی نۆیه‌م موچه به به‌رده‌وامی داوە، به‌ڵام سێ مانگی حکومەتی پێشوو بۆ ئێمه ماوه‌ته‌وه، حكومه‌ت له ساڵی 2020 چوار موچه‌ی داوه، چۆن به‌ڵێنمان به خه‌ڵك داوه به‌ر له جه‌ژن موچه بده‌ین و بردمانه سه‌ر حكومه‌ت ئاماده‌یه سواڵ بۆ خه‌ڵك بكات نه‌وه‌ك خه‌ڵك سواڵ بكات، بۆیه ئێمه قه‌رزمان كردووه و هه‌ندێك داهات هه‌بووه و هه‌ندێك له داهاتی فرۆشتنی نه‌وت هه‌بووه، موچه‌مان دابه‌شكردووه، ئه‌مه‌ش ئیلتیزماتێكی قه‌رزه له‌سه‌ر حكومه‌ت


زستان وه‌رزی قه‌ڵه‌وبوونه\n23/10/2018 03:43 PM\nزانایانی زانكۆی ( ماساچوستس)ی ئه‌مریكا هۆكاره‌كانی قه‌ڵه‌وبوونی مرۆڤیان ئاشكرا كرد له وه‌رزی زستاندا.\nئه‌و زانایانه ئاماژه‌یان به‌وه داوه كه زۆر ئاسته‌مه له وه‌رزی سه‌رمادا كه‌سه‌كان بتوانن كێشیان كه‌م بكه‌نه‌وه و ئه‌مه‌ش په‌یوه‌ندی هه‌یه به هه‌ندێك له‌و پرۆسانه‌ی له مێشكدا ڕوو ده‌ده‌ن له‌و وه‌رزه‌دا، چونكه له زستاندا به‌رهه‌مهێنانی هۆرمۆنی( سیرتۆنین )كه پێی ده‌وترێت هۆرمۆنی دڵخۆشیی به شێوه‌یه‌كی به‌رچاو كه‌مده‌بێته‌وه، به هۆی ئه‌وه‌شه‌وه هه‌ستكردن به برسێتی زیاتر ده‌بێت و مرۆڤ بڕێكی زیاتری كاربۆهیدرات ده‌خوات كه زۆر جار زیاتره له بڕی پێویست بۆ ئه‌وه‌ی به‌سه‌ر هه‌ستی برسێتیدا زاڵ بێت.\nئه‌و زانایانه سه‌رنجیان داوه ئه‌و هۆرمۆنه له ژناندا و له كاتی نزیكبوونه‌وه‌ی سووڕی مانگانه‌یاندا زیاتر كه‌مده‌بێته‌وه، له‌و ماوه‌یه‌شدا ژنان زۆرتر بۆ لای شیرینی و ئه‌و خواردنانه ڕاكێش ده‌بن كه كالۆرییان به‌رزه ، ئه‌وه‌ش ده‌ردانی سیرۆتۆنین زیاتر ده‌كات.\nهه‌روه‌ها به پێی توێژینه‌وه‌ی ئه‌و زانایانه، جه‌ژنه‌كانی سه‌ری ساڵ كاریگه‌ریی له‌سه‌ر كێشی مرۆڤه‌كان هه‌یه، به‌وه‌ی كه هه‌موان كاتی خۆیان له ده‌وری خوانی جه‌ژن به‌سه‌ر ده‌به‌ن كه جۆره‌ها خواردنی به تام و چێژ له خۆی ده‌گرێت و سه‌رنجی هه‌موان ڕاده‌كێشێت بۆ خواردنیان.\nهه‌موو ئه‌مانه وایكردووه پسپۆڕانی خۆراك ڕێنمایی بده‌نه ئه‌وانه‌ی كێشیان زۆره ، ڕۆژانه بۆ ماوه‌یه‌كی زۆر به پێ بڕۆن و چالاكییه جه‌سته‌ییه‌كان ئه‌نجام بده‌ن، بۆ سنورداركردنی كاریگه‌ریی نه‌رێنی وه‌رزی زستان له‌سه‌ر كێش و له‌شولاریان.


🏰 باخ و پارکەکانی شاری سلێمانی شوێنەکان\n📅 کاتی تۆمارکردن Aug 11 2012 2:06PM\nباخی گشتی باخچەی گشتی لە کۆندا نەبووە. تا سەرد [ زۆرتر... 👁] ✖ ✖ ✖ 0 0 ✔ 80% ✍ هـ.ب. 11-8-2012 14:06:59


کوردیپێدیا - کورتەیەک لە مێژووی سروودی ئەی ڕەقیب\n📖 کورتەیەک لە مێژووی سروودی ئەی ڕەقیب | پۆل: کورتەباس | زمانی بابەت: 🏳 کوردیی ناوەڕاست\nکورتەیەک لە مێژووی سروودی ئەی ڕەقیب\nلەیەکێک لە مەیخانەکانی شاری کەرکوک بوو یونس دڵداری شاعیر شیعری ئەی رەقیبی نوسی ئەوکات تەمەنی تەنها بیست ساڵ بوو، واتا (1938) دەگێرنەوە لەوکاتەدا مەست بوە بۆیە کاتێک شیعرەکە دەنوسێت پارچە کاغەزەکە لەبیر دەکات، بەڵام بۆ شەوی دواتر کە دووبارە دەچێتەوە مەیخانە ساقیەکە پێی دەڵێت ئەم پارچە کاغەزەت شەوی رابردوو لەبیر کردوە، کاتێک دڵدار شیعرەکە دەخوێنێتەوە لەلای جوان دەبێت و دوای هەندێک دەسکاری کردن ئەم شیعرەی ئێستای لێدەردەچێت.\nساڵی (1946) کاتێک کۆماری مهاباد دادەمەزرێت بە بریاری پێشەوای کورد قازی محمد شیعری ئەی رەقیب دەکرێت بە مارشی نەتەوەی کورد، یونس دڵدار لە خۆشی دروست بونی ئەم کۆمارە بۆ ئەوەی ئاگاداری هەواڵەکان بێت بەبەردەوامی گوێ لە رادیۆ دەگرێت، بۆ یەکەم جار کە گوێی له مارشی نەتەوەی کورد دەبێت لە خۆشیان دەست دەکات بەگریان.\nیەکەم ژن لە عێراق کە لە سێدارە درا لەیلا قاسم بوو، بەعسیەکان وایان زانی کە بگاتە بەردەمی پەتەکە ئەژنۆی دەشکێت، بەڵام کاتێک پەتەکەیان لە گەردەنی ئاڵاند سرودی ئەی رەقیبی گوت.\nبەندکراوەکانی بەندینخانەی أبو غریب دەگێرنەوە کاتێک أنوەرو خاڵە شەهاب و جعفر عبدالواحید لە أبو غریب سجن بون دوای هەر ئەشکەنجەیەک لەلایەن بەعسیەکانەوە ئەوان نەک ناوە نهێنیەکانیان ئاشکرا نەدەکرد بەڵک و بە شەرواڵ و قەمیسی خوێناویەوە ئەی رەقیبیان دەگوت.\n➕ ئەم بابەتە لەلایەن: (سەریاس ئەحمەد)ەوە لە: Sep 24 2015 4:08PM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Sep 24 2015 8:39PM باشترکراوە\n📷 فایلی وێنە 1.0.1 20 KB Sep 24 2015 4:08PM سەریاس ئەحمەد


ئەردۆغان: 38پەرلەمانتاری هەدەپە دەداتە دادگا – زاگرۆس پۆست\nماڵەوە / جیهان / ئەردۆغان: 38پەرلەمانتاری هەدەپە دەداتە دادگا\nئەردۆغان: 38پەرلەمانتاری هەدەپە دەداتە دادگا\nیه‌ك شه‌ممه 28 شوبات 2016\tجیهان, کوردستان, هەواڵ 102 جار خوێنراوه‌ته‌وه\nرەجەب تەیب ئەرۆدغان سەرۆك كۆماری توركیە 38 ئەندام پەرلەمانی “هەدەپە” دەداتە دادگا بۆ ئەوە حەسانەی پەرلەمانیان لەسەر هەڵبگریردرێت، کە 21 ئەندام پارلەمانی ئێستا و 17 پەرلەمانتاری پێشووی تێدایە.\nئادەم ئۆزجانەر پەرلەمانتارێكی دیكە “هەدەپە” دەڵێت: تائێستا 240 دۆسیە لەسەر هەدەپە كە 60 فایلیان تەنها لەسەر بەڕێز دەمیرتاشە كراوەتەوە .\nناوی ئەو پەرلەمانتارانە بریتین لە: سەڵاحەدین دەمیرتاش، فیگەن یوكسەكداغ، پەرلەمانتارانی ئێستا ئاڵتان تان، فەرهاد ئەنجۆو ئادەم ئۆزجانە، پەروین بوڵدان، ئایشە ئەكەر، ئیمام تاشچی، ئەرەو توگبا ئۆزتورك، لەزگین بۆتان، نادر یەڵدرم، لەیلا بێرلیك، نورسەڵ ئەیدۆغان و گورسەڵ یەڵدرم ناویان لەو لیستەدا هەیە .


سەرجەم لیست و قەوارەكان لیستی كاندیدانیان پێشكەشی کۆمسیۆن کرد – کوردی – RojNews.News\nسەرجەم لیست و قەوارەكان لیستی كاندیدانیان پێشكەشی کۆمسیۆن کرد\n28/02/2020 - 10:52:56 pm\nیەكشەممە, 29 يول 2018 – 13:09 ڕۆژنیوز – هەولێر\nدوای ئەوەی ٢٥ی ئەم مانگە بۆ ماوەی چوار ڕۆژ وەرگرتنی ناوی کاندیداکان بۆ هەڵبژاردن درێژکرایەوە، ئەمڕۆ وادەکەی کۆتایی هات و کۆمسیۆنیش لە کۆنگرەیەکی ڕۆژنامەنووسیدا وەرگرتنی ناوی سەرجەم کاندیدی لیست و قەوارەکان ڕاگەیاند.\nلە کۆنگرەکەدا شێروان زرار وتەبێژی كۆمسیۆنی باڵای سەربەخۆی هەڵبژاردن و راپرسی وتی: بەر لە تەواوبوونی ئەو وادەیەی كە كۆمسیۆنی بۆ پێشكەشكردنی ناوی كاندیدەكان دیاریكردبوو، سەرجەم لیست و قەوارەكان لیستی كاندیدانیان پێشكەشكردووە و لە داهاتوو كاری وردبینی لە ناوەكان دەستپێدەكات.\nوتیشی: دوای تەواوبوونی پرۆسەی وردبینی لە ناوی كاندیدەكان، دەستدەكرێت بە هەڵمەتی بانگەشەی هەڵبژاردن.\nشێروان زرار، ئاماژەی بەوەشکرد، کە لەلایەن نوێنەری پارت و لایەنە سیاسییەكانەوە داوایان لێكراوە، كە وادەی بانگەشەی هەڵبژاردنەكان كەمتر بێت بەراورد بە وادەی بانگەشەی هەڵبژاردنەكانی ئەنجومەنی نوێنەرانی عێراق.\nبڕیارە لە ٣٠ی ئەیلولی ئەمساڵدا، هەڵبژاردن بۆ بەدەستهێنانی ١١١ کورسی پەرلەمانی هەرێمی کوردستان بەڕێوەبچێت.\n“لە عێراق ئەجێندانی دەرەکیی جیبەجێ دەکرێت”\nئەندامێکی کۆمەڵە: بۆ دۆخی ئێران دەتوانین سود لە ئەزموونی ڕۆژئاوا وەرگرین


له چوارچێوه‌ی سه‌ردانه‌كه‌یدا بۆ به‌غدا، ئێواره‌ی ئه‌مڕۆ شه‌ممه 16-1-2021، لاهور شێخ جه‌نگی هاوسه‌رۆكی یه‌كێتیی نیشتیمانیی كوردستان له‌گه‌ڵ مسته‌فا كازمی سه‌رۆك وه‌زیرانی عیراق كۆبووه‌وه.\nله دیدارێكدا كه هه‌ریه‌ك له ئاسۆ مامه‌ند ئه‌ندامی مه‌كته‌بی سیاسی و هه‌رێم كه‌مال ئاغا ئه‌ندامی سه‌ركردایه‌تیی یه‌كێتیی ئاماده‌یبوون، گفتوگۆ كرا ده‌رباره‌ی دوا پێشهات و گۆڕانكارییه سیاسی و ئابووری و ئه‌منییه‌كان و پرسی ئه‌نجامدانی هه‌ڵبژاردنی پێشوه‌خته له عیراقدا.\nلاهور شێخ جه‌نگی پشتیوانیی یه‌كێیتیی نیشتیمانیی كوردستانی دووپات كرده‌وه بۆ تێپه‌ڕاندنی ئه‌و بڕگه یاسایه‌ی كه تایبه‌ته به پشكی كورد و شایسته داراییه‌كانی هه‌رێم له پڕۆژه‌یاسای بودجه‌ی گشتیی ساڵی 2021 له پێناو چاره‌سه‌ركردنی بژێوی ژیانی هاووڵاتییان و دابینكردنی مووچه‌ی مووچه‌خۆرانی هه‌رێم.\nهاوكات داواشیكرد كه پشكی جوتیارانی هه‌رێم له‌به‌رچاو بگیرێت و وه‌ك به‌ڵێنیان پێدرابوو كێشه‌كانیان بۆ چاره‌سه‌ر بكرێت.\nله ته‌وه‌رێكی تری دیداره‌كه‌دا بیروڕا ئاڵوگۆڕ كرا ده‌رباره‌ی پرسی ئه‌نجامدانی هه‌ڵبژاردنی پێشوه‌خته‌ی عیراق له‌و باره‌یه‌وه لاهور شێخ جه‌نگی جه‌ختیكرده‌وه له‌سه‌ر ڕه‌خساندنی زه‌مینه‌یه‌كی گونجاو به هه‌وڵی هه‌موو لایه‌نه‌كان و ڕایگه‌یاند: هه‌ر بڕیارێك له‌لایه‌ن حكومه‌ت و كۆمیسیۆنی باڵای سه‌ربه‌خۆی هه‌ڵبژاردنه‌كانه‌وه بدرێت وه‌ك یه‌كێتیی پشتیوانی ده‌كه‌ین بۆ ته‌واوكردنی ئاماده‌سازییه‌كان و ئه‌نجامدانی هه‌ڵبژاردنێكی پاك و بێگه‌رد و سه‌ركه‌وتنی پرۆسه‌كه.\nداواشیكرد سه‌رۆك وه‌زیران ڕۆڵی هه‌بێت له دابینكردنی ئاسایش و پاراستنی ئارامی زیاتر له ناوچه دابڕێندراوه‌كان.\nله كۆتایی دیداره‌كه‌دا مسته‌فا كازمی سه‌رۆكوه‌زیرانی عیراق ئاماده‌یی خۆی ده‌ربڕی كه هاوكار و پشتیوان بێت و هه‌وڵه‌كانی چڕ بكاته‌وه بۆ چاره‌سه‌ركردنی كێشه‌كان له پێناو سه‌قامگیری عیراق و پاراستنی مافی هاووڵاتییان له چوارچێوه‌ی ده‌ستوری عیراق.


آلمان | پایگاه اطلاع رسانی کوردستان - Part 2\nبه جیبەجیكردنی ڕینماییه ته‌ندروستییه‌كان گەشتەکانی عومرە دەستپیدەکاتەوە\nیه که هه وال سبا نیوز: ەزارەتی ئەوقاف و کاروباری ئایینی حکوومەتی هەرێمی کوردستان دەسپێكردنەوەی گەشتەكانی عومره رادەگەیەنێت. له راگه‌یه‌ندراوێكدا وه‌زاره‌تی ئه‌وقاف و كاروباری ئاینی حكومه‌تی هه‌رێمی كوردستان رایگه‌یاند: بەپێی رێنماییەکانی ...\nرۆمیوو جولیت لە چل كاری سینەمایی دا\nیه که هه وال سبا نیوز: حه‌یده‌ر عبدولڕه‌حمان رۆمیۆو جولێت، كە لەرەسەندا شانۆگەریەكی رۆمانسی و تراژیدی شكسپیرە دوای هاملێت، دووەم فیلمە كە تائێستا 40 كاری سینەمایی لەسەر كرابێت، هۆیەكەشی دەگەڕێتەوە ...\nنیوزیله‌ندا یه‌كه‌مین ولات بوو پیشوازی له سالی نویی ۲۰۲۱ كرد\nیه که هه وال سبا نیوز: له وڵاتی نیوزیله‌ندا ڕێوڕه‌سمی پێشوزایكردنی سه‌ری ساڵی نوێی 2021به‌ڕێوه‌چوو. به‌و بۆنه‌یه‌وه نمایشێكی لیزه‌ری و یاری ئاگرین له ئۆكلاندی پایته‌خت سازکراو به هه‌زاران كه‌س له‌وانه‌ی ...\nبه وینه …هونه ر\nواشنتن پوست: ده‌بی به ووریاییه‌وه مامه‌له له‌گه‌ل فاكسینی سینوفاكی چین له‌دژی كورونا دا بكریت\nیه که هه وال سبا نیوز: له‌گه‌ڵ سه‌ره‌تای سه‌رهه‌ڵدانی ڤاكسینه‌كانی دژی كۆرۆنا،كۆمپانیای سینۆفاك-ی چینی هه‌وڵده‌دات ڤاكسینه‌كه‌ی ره‌وانه‌ی چه‌ند وڵاتێك بكات. سه‌ره‌ڕای رانه‌گه‌یاندنی رێژه‌ی سه‌لامه‌تی و كاریگه‌رییه‌كانی ڤاكسینی سینۆفاك-ی چینی، كه‌چی ...\nئه‌مریكا فاكسینه‌كه‌ی فایزه‌ر و بایونتیكی په‌سه‌ندكرد\nیه که هه وال سبا نیوز: فەرمانگەى خۆراك و دەرمان له ئەمريكا (FDA)، ئه‌وه‌ی پشتڕاستكرده‌وه، ڤاكسينى ڤايرۆسى كۆرۆناى نوێ كە كۆمپانیاكانی فایزه‌ر و بایۆنتێك په‌ره‌یان پێداوه، ده‌كرێت متمانه‌ی پێبكرێت. كۆمیته‌ی فەرمانگەى خۆراك و دەرمان له ئەمريكا، ...\nیه که هه وال سبا نیوز: ئەڵمانیا و ئیسپانیا وەکو یەکەم وڵاتی ئەوروپا کاتی دابەشکردنی پێکوتەی کۆرۆنایان ئاشکرا کرد، ئەڵمانیا مانگی داهاتوو و ئیسپانیاش مانگی یەکەمی ساڵی داهاتوو پێکوتە دابەش ...\nتەندروستی جیهانی: سالی داهاتوو ژیان ئاسایی دەبیتەوە\nیه که هه وال سبا نیوز: رێكخراوی ته‌ندرووستی جیهانی رایگه‌یاند، ئه‌گه‌ری ئه‌وه له ئارادایه، به هۆی ده‌ركه‌وتنی پێكوته‌ی كۆرۆنا، ساڵی داهاتوو ژیان ئاسایی ببێته‌وه. مایك رایان به‌ڕێوبه‌ری پرۆگرامی فریاكه‌وتن له ...\nپیشانگایه‌كی تایبه ت له ریگای ئونلاین (دکتور سید موید علویان، مهری بیدل )\nحكومه‌تی سوودان به بریاری سرینەوەی ولاته‌كه‌ی له لیستی تیرور خوشحاله\nیه که هه وال سبا نیوز: پاش ئه‌وه‌ی دۆنالد تره‌مپی سه‌رۆكی ئه‌مریكا واژۆى له‌سه‌ر بڕیاری ده‌رهینانی سوودان له لیستی ولاتانی پشتیوانیكه‌ر له تیرۆر كرد، حكومه‌تی ئه‌و وڵاته خۆشحاڵی خۆی له ...


ڕیفراندۆمی بارزانی، شکست یان سەرکەوتن؟\nئاراز عەبدوڵڵا حەسەن\nMonday, 09.30.2019, 19:48\nڕیفراندۆم واتا دەنگدانی گشتی بۆ بڕیاردان لەمەڕ پرسێکی سیاسی. سەرەتا ھەموو میلەتێک مافی ڕیفراندۆمی ھەیە بۆ سەربەخۆی. ئێمە لێرەدا باس لەو بەناو ڕیفراندۆمەی بارزانی دەکەین.\nزۆربه‌ی كۆمه‌ڵگاكانی دونیا سه‌ره‌تا دام و ده‌زگای به‌ڕیوه‌بردنی تۆكمه‌یان دروست كردووه و پاشانیش كه‌سایه‌تی مه‌عنه‌وی سیاسی نێونه‌ته‌وه‌ییان بنیات ناوه ئه‌وجا هه‌نگاویان ناوه بۆ دروستكردنی ده‌وڵه‌ت بۆ ئه‌وه‌ی سیمای نه‌ته‌وه‌یی ببه‌خشن به‌و ده‌وڵه‌ته‌ی كه بنیاتی ده‌نێن ، دیاره كاتێك له ده‌وڵه‌ت ده‌دوێین ده‌بێ وه‌كو ده‌زگایه‌كی به‌رێوه‌بردنی سیاسی بیناسین و خاسیه‌ته‌كانی شیبکەینەوە. مێژووی دروستبوونی ده‌وڵه‌ت كۆنه به‌ڵام له سه‌رده‌می ڕێنیسانسدا پێناسه‌یه‌كی گونجاو بۆ تێكڕای سیفاته‌كانی ده‌وڵه‌ت كرا ، ئه‌رستۆ ده‌لێت : هه‌موو ده‌وڵه‌تێك بریتی یه له هاریكاری كۆمه‌ڵگا به هه‌موو شێوه‌كانیه‌وه له پێناو چاكه و به‌رژه‌وه‌ندی گشتی دا .\nله پێناسه‌كه‌ی ئه‌رستۆدا ده‌رده‌كه‌وێت كه ده‌وڵه‌ت له‌سه‌ر بنه‌مای یارمەتی دانی یه‌كتر له پیناو كارو چاكه‌ی گشتی دا دروست ده‌كرێت ، كه‌واته ده‌وڵه‌ت ده‌بێته دامه‌زراوه‌یه‌ك بۆ نزیكبونه‌وه‌ی ئه‌ندامانی كۆمه‌ڵگا له‌یه‌كتر ئامانجی سه‌ره‌كیان بۆ دروستبونی ده‌وڵه‌ت به‌رژه‌وه‌ندی و چاكه‌ی گشتی یه ، فارابیش وه‌كو بیرمه‌ندێكی ئیسلامی پێی وایه هاریكاریكردنی ئه‌ندامانی كۆمه‌ڵگا ده‌بێته زه‌مینه‌یه‌كی سه‌ره‌كی بۆ بنیاتنانی ده‌وڵه‌ت .\nبارزانی دۆو و دۆشاوی تێكه‌ڵاو كردووه و ناوی ناوه بناغه‌ی ده‌وڵه‌تی كوردی ، کەبەھیچ شێوەیەک مەبەستی دروستکردنی دەوڵەت نییە، چونکە دەزانێت کە دەوڵەت دروست بێت خۆی و بنەماڵەکەی ناتوانن ئەو دزیە بکەن، کە ئێستا بە ئاشکرا ھەرچی سەروەتی سەر زەوی و ژێر زەوی ھەیە بەتاڵانی دەدەن. هه‌رچی میله‌تانی دونیا ھەیە به گاڵه‌ته‌جارییه‌وه ده‌ڕواننه ئه‌م بانگه‌شه‌یه‌ی پارتی بۆ دروستبوونی ده‌وڵه‌تی كوردی ، هه‌موو ئه‌و میله‌تانه‌ی كه ئیستعماری كۆن داگیری كردوون له میساقی نه‌ته‌وه یه‌كگرتووه‌كان له به‌ندی ۱۳ ماده‌ی ۷۳و ۷٤ راسته‌وخۆ بڕیاری نه‌ته‌وه یه‌كگرتووه‌كان به ژماره ۱٤٦۷ ساڵی ۱۹٥۹ پیناسه‌ی یاساییان بۆ كراوه و تێیدا هاتووه‌و ده‌لێت : ئه‌و گه‌ڵانه‌ی كه له‌لایه‌ن ئیستعماری كۆنه‌وه داگیر كراون بڕیاریان بۆ ده‌رچووه كه مافی چاره‌نووس ده‌یانگرێته‌وه . هه‌روه‌ها بڕیاری ۱٥۱٤ ـی ئه‌نجومه‌نی ئاسایشیش ده‌یانگرێته‌وه ، به‌ڵام دۆزی كوردستان یاساناسانی نێوده‌وڵه‌تی ناویان ناوه ( حق الانفصال ) پێی ناوترێت ( حق تقریر المصیر) هه‌ردوو لایه‌نیش مافی جیابونه‌وه‌یان هه‌یه به‌ڵام رێڕه‌وی یاساییه‌كه‌ی جیاوازه ، كوردستان یه‌كلایه‌نه مافی جیابونه‌وه‌ی له عێراقدا نییه .\nئه‌و ریفراندۆمه‌ی كه پارتی به غروری سیاسییه‌وه بۆ مانه‌وه‌ی مه‌سعود به‌رزانی له پۆسته‌كه‌ی ئه‌نجامیدا هیچ كۆده‌نگییه‌كی نیشتیمانی و یه‌كڕیزی نێوماڵی كوردی له‌گه‌ڵداا نه‌بوو ، چونكه یه‌كێتی له ترسی زیندووبونه‌وه‌ی دووئیداره‌یی به‌شداری پرۆسه‌ی ریفراندۆمی كرد و بزوتنه‌وه‌ی گۆڕانیش له‌ترسی ره‌خنه‌ی جه‌ماوه‌ره‌كه‌ی به‌شدار بوو ،حیزبه‌كانی تریش هه‌ندێك له برساو هه‌یندێكیش له ترسا به‌شدار بوون ، له‌سه‌ر ئاستی نێوده‌وڵه‌تی و هه‌رێمایه‌تی هه‌رزوو نه‌ته‌وه یه‌كگرتووه‌كان وئه‌نجومه‌نی ئاسایش ،هاوكات توركیا و ئیران دژی ئه‌نجامدانی ڕیفراندۆم هاتنه سه‌رخه‌ت ، هه‌رچه‌نده ریفراندۆم بۆخۆی مافێكی سروشتی و ڕه‌وایه به‌ڵام پێویستی به ڕێڕه‌وی یاسایی خۆی هه‌یه بۆ جیابونه‌وه له عێراق ، ریفراندۆم هیچ ئینجازێكی بۆ كورد تێدا نه‌بوو هه‌ر زوو مه‌سعود به‌رزانی و حیزبه‌كه‌ی خۆیان له به‌رپرسیاره‌تی شكستی ریفراندۆم دزییه‌وه‌و شكست له دوای شكست به‌رۆكی هه‌رێمی كوردستانی گرت ، هه‌ڵه‌ی ریفراندۆم جگه له ده‌ستدانی دۆسته‌كانی كوردو شكستی دیپلۆماسی و سه‌ربازیشی به دوادا هات و كه له %٥۱ خاكی كوردستان راده‌ستی سوپای عێراق كرا .\nبه‌دیدی من له‌و قۆناغه‌دا كه ڕیفراندۆم ئه‌نجام دراو به ئێستاشه‌وه زه‌مینه له‌بار نه‌بوو كوردیش پێویستی به ئه‌نجامدانی ڕیفراندۆم نه‌بووه ،هێنده‌ی پێویستی به ئه‌نجامدانی چاكسازی راسته‌قینه‌ی سیاسی و ئیدارییه له كوردستان ، كورد پێویستی به دامه‌زراوه‌یكردن و به نیشتیمانیكردنی دامه‌زراوه‌كانیه‌تی كه ئیستا له ده‌ستی حیزب و حوكمی بنه‌ماڵه سیاسییه‌كاندایه،كورد پێویستی به سه‌روه‌ری یاسایەکی دادپەروەرانە ھەبوو نه‌ك ڕێفراندۆم ، كێشه‌ی گه‌وره‌ی كورد نه‌بوونی عه‌قڵی خۆبه‌ڕێوه‌بردن و به حیزبیكردن و بنه‌ماڵه‌كردنی دامه‌زراوه حكومییه‌كانه . کە ئەمەش بە پلەی یەکەم لە ئەستۆی بنەماڵەی بارزانیە ئەوجار بنەماڵەی تاڵەبانی.\nله ریفراندۆمدا مه‌سعود به‌رزانی و حیزبه‌كه‌ی زۆر شتیان دۆڕاند به‌تایبه‌تی له بانگه‌شه‌ی كوردایه‌تی و ئیداره‌دانی كۆمه‌ڵگادا ئیفلاسیان هێنا، دوای دوو ساڵ له سوتاندنی كارتی ریفراندۆم ئیستاش پارتی چاوی له سه‌ر جیاكردنه‌وه‌ی سنوروزیندوو كردنه‌وه‌ی زۆن و له قالبدانی مرۆڤی كورده له نێوان ئه‌ودیوو ئه‌مدیوی دێگه‌ڵه‌دا ، ئەوشوێنەی کە چەندان ساڵە کراوەتە سنوور لە بەینی ئەو دوو حیزبە. له‌خۆپیشاندانه‌كانی شیلادزێ وه بیگره بۆ سوتاندنی یه‌ك ملیۆن دۆنم زه‌وی كشتوكاڵی كورد له كه‌ركوك پارتی ڕۆڵی نمایشی فلیمێكی ئه‌كشن ده‌بینێ كه ڕۆڵی سۆپه‌رمان به‌خۆی و سه‌رۆكه‌كه‌ی ده‌به‌خشێت نه‌ك چاره‌سه‌ركردنی كێشه‌و گرفته‌كان، پارتی باوه‌ڕی به فره دیدی و دونیای جیاوازی و پلۆرالیزمی سیاسی و كۆمه‌ڵایه‌تی نییه ، ته‌نها یه‌ك پێناسی بۆ ژیان و بۆ حوكمرانیه‌تی هه‌یه ،كۆمه‌ڵگای خستووه‌ته ناو سنوره‌كانی خۆیه‌وه و ڕێگه نادات هێزو لایه‌نه‌كانی تریش سنورو كه‌رامه‌ت و موماره‌سه‌ی ئیراده‌ی خۆیان بكه‌ن ، ئه‌م سنورو موڵكیه‌ته‌ی پارتی نه‌یتوانیووه كه‌رامه‌ت و به‌های كوردایه‌تی و مرۆڤبونی هیچ تاكێك بپارێزێت .\nسەرەنجام ڕیفراندۆم بۆ کوردستان تەنھا شکست بوو لەسەر دەستی بارزانی، ھەمیشەش ئەوان لەھەوڵی خۆدەرخستندان بەبیانووی دڵسۆزیان بۆ دۆسیەی کورد. بەڵام ئەوان ھەمیشە ئامادەن کورد و کوردستان بفرۆشن لە پێناو مانەوەی خۆیان.\nبنەماڵەی بارزانی و تینوێتیان بۆ دەسەڵات\nجومگەکانی دەسەڵات لە هەرێمی کوردستان\nئازادی ڕادەربڕین و حوکمی بنەماڵە


رێگاي ئێوه ئابوري » تەمەلي: توركيا دزە\nتەمەلي: توركيا دزە\nسزایی تەمەلی، هاوسەرۆکی پارتی دیمۆکراتی گەلان هەدەپە لە لە کۆنگرەی پارتەکەی لە سیرت لێدوانی دەدا بە ئاماژە بە بڵاو بوونەوەی هەواڵی چەند ڕۆژ پێش لە سەر بردنی گەنمی گرێ سپی بۆ ناوخۆی تورکیا وتی: دەسەڵاتی تورکیا پاش دزینی زەیتوونی عەفرین ئێستا ڕووی کردووەتە دزینی گەنمی گرێ سپی.\nسزایی تەمەلی هاوسەرۆکی پارتی دیمۆکراتی گەلان هەدەپە بە ئاماژە بە سیاستەکانی دەسەڵاتی تورکیا بەرانبەر سووریا وتی: سەقامگیرترین و ئارامترین شاری سووریایان کاول کرد. ئێستا لە عەفرین نە ئاسایش هەیە و نە سەقامگیری. پاش ئەوەی کە زەیتوونەکانی عەفرینیان دزی ئێستاش نۆرەی گەنمی گرێ سپی هاتووە. بە پاشماوەکانی داعش کە بۆ ئەوێیان ناردووە خەریکی گۆڕینی ئەوێ بە کۆریدۆری تیرۆرن.\nشایانی باسە کە تورکیا بە چرای سەوزی ئەمریکا و بە بیانووی لەناوبردنی تێرۆر (پەکەکە) چۆتە باکووری سوریا و دەڵێت رێگا نادات قەوارەیەکی سیاسی کوردی دراوسێی بێت.\nبرچسب ها : دز , زەیتوون , سزای تەمەلی , عەفرین , گەنم


كاریگه‌ریى ئێران له سه‌ریان به‌شێك له هۆكاره‌كه‌یه\nشیعه یاریى به فراكسیۆنه كوردییه‌كانى په‌رله‌مانى به‌غدا ده‌كات\nشیعه‌كانى ناو په‌رله‌مانى عێراق، یاریى به فراكسیۆنه كوردییه‌كان ده‌كه‌ن، هه‌ریه‌ك له فراكسیۆنه‌كانى یه‌كێتى، گۆڕان و كۆمه‌ڵ له په‌رله‌مانى عێراقدا، ده‌نگ به هه‌ر یاسایه‌ك ده‌ده‌ن كه له به‌رژه‌وه‌ندى شیعه‌كان بووبێ، به‌ڵام هه‌ر یاسایه‌ك له به‌رژه‌وه‌ندیى كورد بێت، شیعه‌كان دژى ده‌وه‌ستنه‌وه. چاودێرانى سیاسی ده‌ڵێن "ئێران له‌و یارییه‌دا رۆڵى گرنگى هه‌یه".\nهه‌فته‌ى ڕابردوو په‌رله‌مانى عێراق بڕیارى هه‌ڵكردنى ئاڵاى كوردستانیان له‌سه‌ر دامه‌زراوه‌كانى كه‌ركووك ڕه‌ت كرده‌وه. له‌و بڕیاره‌دا هه‌موو عه‌ره‌ب و توركمان دژی كورد بوون، شیعه‌كان ڕۆڵى به‌رچاویان بینى، ئه‌مه له كاتێكدا فراكسیۆنه كوردییه‌كانى په‌رله‌مانى به‌غدا و به‌تایبه‌ت فراكسیۆنه‌كانى یه‌كێتى، گۆڕان و كۆمه‌ڵ له‌و یاسایانه‌دا كه له به‌رژه‌وه‌ندى شیعه بوون، پشتگیرییان كردوون، به‌ڵام ئێسته ئه‌و فراكسیۆنانه ئاماژه به بێ پشتى كورد ده‌كه‌ن له په‌رله‌مانى به‌غدا.\nمه‌سعوود حه‌یده‌ر په‌رله‌مانتارى گۆڕان له په‌رله‌مانى عێراق، هێماى بۆ ئه‌وه ده‌كات كه كورد له‌ناو په‌رله‌مانى عێراقدا به‌تایبه‌ت له پرسه نه‌ته‌وه‌یییه‌كاندا ته‌نیایه.\nله‌باره‌ى پشتگیرى كورد بۆ شیعه و دژایه‌تى شیعه بۆ كورد، په‌رله‌مانتاره‌كه‌ى گۆڕان به "وشه"ی راگه‌یاند "كورد هه‌ر یاسایه‌ك له به‌رژه‌وه‌ندى گه‌لى عێراق و هه‌رێمدا بووبێت، پشتگیرى كردووه ئه‌گه‌ر یاساكه هى شیعه‌ش بووبێت، به‌ڵام پشتگیرى ئه‌و یاسایانه‌ش نه‌كراوه كه دژى كورد بوونه".\nباسى له‌وه‌ش كرد، ئه‌گه‌ر كورد له ناوخۆى كوردستان ته‌با بێت، ده‌توانێت به ته‌نیا له‌ناو په‌رله‌مانى عێراق به‌رامبه‌ر شیعه و سوننه بوه‌ستێته‌وه.\nسه‌رۆكى فراكسیۆنه كوردییه‌كانى په‌رله‌مانى به‌غدا، له‌گه‌ڵ نوێنه‌رى نه‌ته‌وه یه‌كگرتووه‌كان له به‌غدا كۆ بوونه‌وه و تیایدا باسى هه‌وڵه‌كانى شیعه‌كانیان كردووه دژى خواستى نه‌ته‌وه‌یى كورد له عێراقدا.\nئه‌حمه‌د حاجى ڕه‌شید سه‌رۆكى فراكسیۆنى كۆمه‌ڵى ئیسلامى له په‌رله‌مانى عێراق، ڕوونى كرده‌وه، فراكسیۆنه شیعه‌كانى په‌رله‌مانى عێراق، دژى هه‌ر خواستێكى نه‌ته‌وه‌یى كوردن و ده‌بێت كوردیش بیر له‌و هه‌ڵوێستانه‌یان بكاته‌وه.\nئه‌و به "وشه"ـى گوت، "كورد به گیانێكى ته‌بایییانه ده‌نگى به یاساكان داوه، به‌ڵام دیاره شیعه‌كان به گیانێكى نه‌ته‌وه‌په‌رستى له كورد ده‌ڕوانن و هه‌ر یاسا و بڕیارێك له به‌رژه‌وه‌ندى كورد بێت، دژى ده‌وه‌ستنه‌وه".\nهه‌رچه‌نده ئه‌وه جارى یه‌كه‌م نییه شیعه‌كانى په‌رله‌مانى عێراق دژى به‌رژه‌وه‌ندى كورد ده‌وه‌ستنه‌وه، به‌ڵام وه‌ك سه‌رۆكى فراكسیۆنى كۆمه‌ڵ ئاشكراى ده‌كات، كورد له زۆرینه‌ى كۆبوونه‌وه‌كانیان له‌گه‌ڵ شیعه‌دا، ئه‌و گله‌یییه‌یان گه‌یاندووه، به‌ڵام ئه‌وان له‌سه‌ر هه‌ڵوێستى خۆیان سوورن.\nهه‌ریه‌ك له فراكسیۆنه كوردییه‌كانى پارتى دیموكراتى كوردستان و یه‌كگرتووى ئیسلامى كوردستان له به‌رامبه‌ر به‌رژه‌وه‌ندیى شیعه‌كاندا توندتر مامه‌ڵه ده‌كه‌ن وه‌ك له سێ فراكسیۆنه‌كه‌ى تر و له چه‌ندان یاسا و پڕۆژه‌دا دژى به‌رژه‌وه‌ندى شیعه‌كان وه‌ستاونه‌ته‌وه.\nشێركۆ مه‌نگوڕى په‌رله‌مانتارى یه‌كێتى له په‌رله‌مانى عێراق، ئه‌وه‌ی خسته ڕٍوو كه كورد ده‌بێت به گفتوگۆ له‌گه‌ڵ هێزه عێراقییه‌كان به سوننه و شیعه‌وه كێشه‌كان چاره‌سه‌ر بكات. مه‌نگوڕى به"وشه"ـى گوت، "ڕكه‌به‌رایه‌تى له‌ناو په‌رله‌مان و سیاسه‌تكردندا ناكرێت، ده‌بێت گفتوگۆ ته‌نیا ئامراز بێت و هه‌وڵى ڕازیكردنى به‌رامبه‌ره‌كانمان بده‌ین بۆ به‌رژه‌وه‌ندى كورد".\nهه‌رچى چاودێرانى سیاسین ڕای ده‌گه‌یه‌نن، ئه‌و فراكسیۆنه كوردییانه بێ ئاگا نین، به‌ڵام ئه‌و سێ فراكسیۆنه له ئێرانه‌وه نزیكن و ئێرانیش فشاریان له‌سه‌ر ده‌كات پشتگیریى شیعه‌كان بكه‌ن.\nیه‌حیا ئه‌حمه‌د مامۆستاى زانكۆى سلێمانى و چاودێرى سیاسیى، به"وشه"ـى گوت، "بێگومان هه‌موو فراكسیۆنه‌كان ده‌زانن عه‌ره‌به‌كان به گشتى دژى خواستى كوردن، به‌ڵام فشاره‌كانى ئێران له‌سه‌ریان واى كردووه پشتگیرى به‌رژوه‌ندییه‌كانى شیعه بكه‌ن".\nسلێمانى- شاد كه‌یوان\nهاوپەیمانی نێودەوڵەتی.. دوایین ئامرازی ئەمەریكا بۆ كۆنتڕۆڵكردنی ئێران\nبە بردنەوەی سەدر دەستوەردانی ئێران لە عێراق كۆتایی دێت؟\nمووسڵاوییەكان سەركردە سیاسییەكانیان سزا دا\nسەدر پڕۆژەكەی مالیكی لە گۆڕ دەنێت\nئایا گیڤارای هەژاران دەبێتە سەرۆك وەزیرانی عێراق؟


شێنێ كێبڕكێی جوانترین ده‌كات\n(شێنێ) ئه‌و كچه مۆدێلسته نوێیه‌ی به جوانییه‌كه‌ی به ماوه‌یه‌كی كه‌م توانی ببێته ژماره‌یه‌كی دیار له‌ناو دنیای مۆدێلست و ناسناوی شاجوانی سلێمانی لێ بنرێت، به‌مه‌یش زۆرترین وێنه‌ی له تۆڕه كۆمه‌ڵایه‌تییه‌كاندا بڵاو كرایه‌وه.\nشێنێ نوێترین وێنه‌ی خۆی له پێگه‌ی تایبه‌تی له تۆڕی كۆمه‌ڵایه‌تی ئینستگرام وێنەیەکی بڵاو كردووەته‌وه، به‌جوانییه‌كه‌ی هه‌وادارانی سه‌رسام كردووه، له پێگه هونه‌رییه نافه‌رمییه‌كان له تۆڕی كۆمه‌ڵایه‌تی ئینستگرام، له‌گه‌ڵ كچانی تری كوردستان و پێشكه‌شكاره به‌تواناكانی كوردستان كێبڕكێی جوانی ده‌كات و له زۆربه‌یان پله‌ی یه‌كه‌می به‌ده‌ست هێناوه.\nشێنێ هۆشیار ئیسماعیل لە وێنە نوێیه‌كانیدا ده‌رده‌كه‌وێت، زۆرتر له جاران لاواز تر بووه و كێشی له‌شی داگرتووه.\nشێنێ لە ساڵی 1994 لە شاری سلێمانی لە دایک بووە، بەشی شێوەکاری لە پەیمانگەی هونەرە جوانەکان تەواو کردووە، ئێسته کاری فاشیۆن دەکات و توانیویەتی ناوبانگێکی باش پەیدا بکات، ئه‌و ناسناوی شاژنی سلێمانی لێنراوه. شێنێ هۆشیار كچێكی گه‌نج و چالاكی پڕ وزه‌یه و ته‌مه‌نی 23 ساڵه، ده‌رچووی په‌یمانگه‌ی هونه‌ره جوانه‌كانه و ئێسته كاری مۆدێلیست ده‌كات و یه‌كێكه له ئه‌ستێره جوان و ناوداره‌كانی ئه‌و شاره، نازناوی "شاژنی جوانی" لێ نراوه له‌لای هه‌وادارانی به‌هۆی شیكپۆشی و جوانییه‌كه‌یه‌وه.


12:47 - 10/08/2020 1687 جار خوێندراوەتەوە\nبە بڕیارى وەزارەتى ناوخۆى هەرێم، بڕی یه‌ك ملیۆن دینار غه‌رامه‌ی ئه‌و كه‌سانه ده‌كرێت كه ئامێری ئاگاداركردنه‌وه و روناكی به‌رز به‌كارده‌هێنن.\nرادیۆى ترافیک ئێف ئێمى سەر بە بەڕێوەبەرایەتى هاتوچۆى هەولێر بڵاویکردەوە، به‌گوێره‌ی به‌یاننامه‌ی ژماره 32ی ساڵی 2020ی وه‌زاره‌تی ناوخۆی حكومه‌تی هه‌رێم، له‌باره‌ی قه‌ده‌غه‌كردنی ئامێره‌كانی ئاگاداركردنه‌وه به‌ده‌نگی و روناكی و به پشت به‌ستن به یاسای ژماره 6ی ساڵی 2009ی هاتوچۆ، به‌مه‌به‌ستی قه‌ده‌غه‌كردنی ئه‌و ئۆتۆمبێلانه‌ی رێگه‌پێدراو نین، به‌به‌كارهێنانی ئامێره‌كانی ئاگاداركردنه‌وه‌ی روناكی و ده‌نگی به‌گشت جۆره‌كانی كه ده‌بێت هۆی دروستبونی پشێ و بێزاركردنی هاولاتیان له‌به‌ر به‌رژه‌وه‌ندی گشتی بڕیاردرا به:\nمادده‌ی یه‌كه‌م: قه‌ده‌غه‌كردنی ئامێره‌كانی ئاگاداركردنه‌وه‌ی روناكی و ده‌نگی به‌هه‌موو جۆره‌كان جگه له ده‌زگا ئه‌منی و ده‌زگات رێگه‌پێداروه‌كان له‌لایه‌ن وه‌زاره‌تی ناوخۆوه ئۆتۆمبێله‌كانی فریاكه‌وتن و ئه‌مبوڵانس.\nدووه‌م: هه‌ر ئۆتۆمبێل ئه‌و ئامێره به‌كاربهێنێت كه له‌مادده‌ی یه‌كه‌مدا هاتووه، ده‌ستی به‌سه‌ردا ده‌گیرێت بۆماوه‌ی یه‌ك هه‌فته، له‌گه‌راجی تایبه‌ت به ده‌ستبه‌سه‌رداگرتن له‌به‌ڕێوه‌به‌رایه‌تیه‌كانی هاتوچۆ.\nسێیه‌م: ئۆتۆمبێلی ده‌ستبه‌سه‌رداگیراو به‌بڕی یه‌ك ملیۆن دینار وه‌ك سزای سه‌رپێچیكردن لێوه‌رده‌گرێت و پێویسته پاكانه‌ی سه‌رجه‌م سزای سه‌رپێچیه‌كانی سه‌ر ئۆتۆمبێله‌كه‌ی لێوه‌ربگیرێت.\nچواره‌م: له‌كاتی دووباره به‌كارهێنانه‌وه‌ی ئه‌و ئامێرانه، ئه‌وا به‌بڕی دوو ملیۆن دینار سه‌رپێچیكار سزا ده‌درێت.\nخالید شوانى: پارێزگاری سەپێنراوی كەركوك دەستێكی باڵای هەیە لە تەعریبكردنی زەوییە كشتوكاڵییەكان و هێنانەی عەرەبی هاوردە


کچێکى ئەمریکى ماوەى 18 ساڵ هاوسەرگیریی دواخست لەگەڵ خۆشەویستەکەیدا، ئەوەش بۆ ئەوەى کێشى دابەزێنێت و بتوانێت ئەو جلى بوکێنییە لەبەربکات کە خەونى پێوەدەبینى.\nبه‌گوێره‌ى هه‌واڵێكى ماڵپه‌ڕى ئۆدێتى، شارمین پرۆكس دارین سكویزر كه دوو هاوڵاتى ئه‌مریكین ساڵى 2001 ده‌بنه دڵدارى یه‌كتر و بڕیارى هاوسه‌رگیرى ده‌ده‌ن، ئه‌وكاته كچه‌كه ته‌مه‌نى 17 ساڵان ده‌بێت به‌ڵام به‌هۆى قه‌ڵه‌وى كچه‌كه‌وه پڕۆسه‌كه‌ى هاوسه‌رگیرییه‌كه‌یان بۆ 18 ساڵ دواده‌كه‌وێت.\nشارمین ده‌ڵێت، دواى ئه‌وه‌ى منداڵێكى له‌دڵداره‌كه‌ى ده‌بێت (له‌كه‌لتورى ڕۆژئاوا منداڵ خستنه‌وه پێش هاوسه‌رگیرى ئاساییه) هه‌ست به‌وه ده‌كات ورده ورده كێشى زیاد ده‌كات و ئه‌وه‌ش واده‌كات جلى بوكێنى به‌به‌رى نه‌كات، بۆیه بڕیارى دواخستنى هاوسه‌رگیریه‌كه‌یان ده‌دات.\nشارمین باسى له‌وه‌شكردووه، به‌هۆى زۆر خواردنى شوكۆلاته و زۆر خه‌وتنى شه‌وانه‌وه كێشى زۆر زیاتر بووه به‌جۆرێك نه‌یتوانیوه سه‌رپه‌رشتى منداڵه‌كه‌ى بكات، بۆیه ساڵى 2014 بڕیار ده‌دات به‌ته‌واوى خۆى لاواز بكات و دواتر خه‌ونه‌كه‌شى به‌دێبهێنیت كه له به‌ركردنى جلى سپى بوكێنیه.\nئه‌و كچه ئه‌مریكییه كه ده‌ڵێت، ئه‌مساڵ به‌شێوه‌یه‌كى به‌رچاو كێشى دابه‌زیووه به‌جۆرێك به‌ئاسانى توانیویه‌تى جلى بوكێنى له‌به‌ر بكات، خه‌ونه‌كه‌شى به‌دیهاتووه و به‌جلى سپى بوكێنیه‌وه دواى 18 ساڵ چووه‌ته ژیانى هاوسه‌رگیرییه‌وه له‌گه‌ڵ دڵداره‌كه‌ى كه باوكى منداڵه‌كه‌شیه‌تى.


بەشوودانى كچى بچووك لە كاتێكدا خوشكى گەورەترى هەبێت: ماڵپەڕی وەڵامەکان\nژنهێنان و خێزانژنهێنان و شوکردنبەشوودانى كچى بچووك لە كاتێكدا خوشكى گەورەترى هەبێت\nبەشوودانى كچى بچووك لە كاتێكدا خوشكى گەورەترى هەبێت\nخوونەریتێك هەیە لەشارەكەماندا ، نازانم ئایا عادەتە یاخود شەرعیە؟ وە پێم خۆشە بۆچوونى شەرعى لەبارەوە بزانم، ئەویش ئەوەیە: هەندێك لە خێزانەكان كچى بچووكتر نادەن بە شوو ئەگەر داواكاریشى هات ، چونكە خوشكى گەورەترى هەیە كە شووى نەكردووەو داواكارى نەهاتووە؟\nئەم خوونەریتە خراپەو دروست نیە جێ بەجێ بكرێت، ئەركى سەرشانى خاوەنى كچەكەیە هەر كە داواكارى هات ولە دین وڕەوشتى ڕازى بوون ئەوا بیدا بەشوو، و دروست نیە شووكردنەكەى دوابخرێت هەتا خوشكە گەورەكەى شوونەكات، لقول النبي ﷺ: " إذا خطب إليكم من ترضون دينه وخلقه فزوجوه، إلا تفعلوا تكن فتنة في الأرض وفساد عريض "، چونكە دواخستنى شووكردنى بچووك هەتا كاتى بەشودانى گەورە ستەم كردنە لە بچووك، و هۆكارى دواخستنى هەموویان ، پێغەمبەرى خوا ﷺ فەرموویەتى : " اتقوا الظلم؛ فإن الظلم ظلمات يوم القيامة "واتە: خۆتان بپارێزن لە ستەم كردن چونكە ئەوە دەبێت تاریكایی لە ڕۆژى دواییدا.\nوەسیەتم بۆ هەموو خاوەن كچەكان ئەوەیە تەقواى خوایان هەبێت، وسووربن لەسەر بەشوودانى كچەكانیان بە هاوشانى خۆیان، و وریابن لەوەى ستەمیان لێ بكەن، و هاوسەرگیریان دوابخەن بەناحەق،خواى گەورە هەموو لایەك سەركەوتوو بكات.\nوەڵامى زانای پایەبەرز : شێخ عبدالعزيز بن باز - رحمه الله -\nژنهێنان واجبە یان سوننەت؟ ئايا بەر لە جوتبون بوك و زاوا پێكەوە نوێژ بكەن دروسته؟ حوکمی ناچار کردنی کوڕ لەسەر ژنهێنان ئایا بەینی مارەكردن و گواستنەوە چەند بێت باشە؟ کاتێک ئافرەتێک دێنە سەیرى بۆ خواستنى دروستە میکیاج بکات و خۆى بڕازێنێتەوە و چاو بڕەژێ و خۆى بۆن خۆش بکات؟\nسەردان: ١,١٠٢ بەش: ژنهێنان و شوکردن\nپرسیاری دواتر كێ بكه‌ینه سه‌رمه‌شقی خۆمان؟!پرسیاری پێشترهاوسەرگیرى لەگەڵ بێگانەدا باشترە


کەس نەماوە تەکفیری نەکەن لە موسڵمانان وە خۆشیان تەکفیرکردووە و ئاگاشیان لێ نیە !! – بنیان جهاد علیه دین سکولاریسم و مذاهب مختلف آن\nئا: کامه ران\nلەناو خەواریجەکان گروپی ئەزاریقە لەهەموویان زیادەڕۆتربوون لە تەکفیرکردنی موسڵمانان !!\nهەتا گەیشتە ئەو حالەتەی (نافع بن الازرق ) کەدامەزرێنەری فکرەی ئەزاریقەبوو هەموو دنیای تەکفیرکرد تا وای لێهات برادەر و کەسە نزیکەکانی لە گروپەکەی خۆشی تەکفیر کرد هەتا گەیشتە ئەو حالتەی کەسی بە دەستەوە نەما خۆشی تەکفیرکرد گوتی هەمووتان کافرن وە خۆشم کافرم !!\nئێ گوتیان چۆن دەبێت هەموو هەر کافربین ئەی کێ موسڵمانە؟! گوتی من کافرم ئەوە تەوبەم کرد ئیستا خۆم موسڵمانم !! برادەرەکانی گوتیان ئەوە ئێمەش تەوبەمان کرد ئێمەش موسڵمانین !! گوتی نەخێر ئێوە مورتەدن تەوبەتان قەبووڵ نەبووە !! گوتیان باشە خێرە تەوبەی تۆ قەبووڵ بوە هی ئێمە قەبوڵ نابێت ؟!\nجا نەوەی ئەزاریقەکان ئیستاش هەن باوەڕتان بێت کەس نەماوە تەکفیری نەکەن لە موسڵمانان وە خۆشیان تەکفیرکردووە و ئاگاشیان لێ نیە !!


فه‌رهه‌نگی ناوازه‌ی Dic Box بۆ هه‌ردوو سیسته‌می iOS و ئه‌ندرۆید ئینگلیزی كوردی . به خۆرای دایبگره - Yeane.Org ماڵپەری یانی\nفه‌رهه‌نگی ناوازه‌ی Dic Box بۆ هه‌ردوو سیسته‌می iOS و ئه‌ندرۆید ئینگلیزی كوردی . به خۆرای دایبگره\nفه‌رهه‌نگی ناوازه‌ی Dic Box بۆ هه‌ردوو سیسته‌می ئایفۆن ئایپاد و ئه‌ندرۆید.\nئه‌م فه‌رهه‌نگه ته‌واوی زانیاری له‌سه‌ر وشه‌ت ده‌داتی هه‌ر وشه‌یه‌ك داوا بكه‌ی\nتێدایه ئه‌گه‌ر وشه‌ی داوا كراو نه‌بوو ئه‌توانی به شێوه‌ی ئۆنلاین ده‌ستت بكه‌وێت\nرێگه‌یێكی باشه بۆ فێربوونی زمانی ئینگلیزی به هۆی به‌شی History\nئه‌توانی كات دابنێیت بۆ به‌بیر هێنانه‌وه‌ی وشه‌ی به‌دوادا گه‌راو . كۆمه‌لێ تایبه‌ت مه‌ندی تری ناوازه.\nفه‌رموون دایگرن بۆ ئایفۆن ئایپاد\nفه‌رموون دایگرن بۆ ئه‌ندرۆید\nیاری بۆ ئه‌ندرۆید Angry Birds Stella POP (Mod Shopping\nباشترین بەرنامە بۆ گۆڕینی ڕوکاری کیبۆڕدی مۆبایلەکانمان بۆ ئایفۆن و ئەندڕۆید


ئاماری كۆرۆنا لە جیهان\nلە 24 کاتژمێری رابردودا ئامارەکانی توشبون بە کۆرۆنا لە جیهان بەشێوەیەکی بەرچاو بەرزبونەتەوە و ژمارەی توشبوانیش گەیشتە 23 ملیۆن و 120 هەزار کەس، لەسەر ئاستی جیهان ئەمریکا، لەسەر ئاستی ئەوروپا ئیسپانیا و لە رۆژهەڵاتی ناوەڕاستیش ئێران زۆرترین توشبوی پەتاکەیان تێدا تۆمارکراون.\nبە گوێرەی ئامارە جیهانییەکان تێکڕای توشبوانی کۆرۆنا گەیشتوەتە 23 ملیۆن و 120 هەزار و 988 کەس، لەو ژمارەیەش 15 ملیۆن و 715 هەزار و 218 توشبو چاکبونەتەوە و 803 هەزار و 213 توشبوش گیانیانلەدەستداوە.\nلەسەر ئاستی وڵاتانی جیهان، ولایەتە یەكگرتوەكانی ئەمریكا لە پلەی یەكەم دێت كە تیایدا پێنج ملیۆن و 796 هەزارو 727 كەس توشی كۆرۆنا بون، بڕازیل بە تۆمارکردنی سێ ملیۆن و 536 هەزار و 488 بە پلەی دوەم و هیندستانیش بە تۆمارکردنی دو ملیۆن و 975 هەزار و 701 کەس لەسەر ئاستی جیهان بە پلەی سێیەم دێت لەڕوی بەرزی ژمارەی توشبوانەوە.\nلەسەر ئاستی وڵاتانی کیشوەری ئەفریقا، وڵاتی ئەفریقای باشور بە پلەی یەکەم دێت و 603 هەزار و 338 توشبوی تێدا تۆمارکراوە، لەسەر ئاستی وڵاتانی رۆژهەڵاتی ناوەڕاست ئێران بە تۆمارکردنی 354 هەزار و 764 توشبوی کۆرۆنا زۆرترین کاریگەریی ئەو پەتایەی تێدا دەرکەوتوە، لەسەر ئاستی کیشوەری ئەوروپاش ئیسپانیا بە پلەی یەکەم دێت لەروی بەرزی ژمارەی توشبوان و تا ئێستا 407 هەزار و 879 توشبو لە وڵاتەدا تۆمارکراون.


سەرۆك بارزانی سەرەخۆشی لە خانەوادەی دلاوەر ئاغای جوندیانی دەكات\n2019-08-20 [01:21 AM]\nیه‌كێتی ئه‌وروپا له‌باره‌ی بڕیاری دورخستنه‌وه‌ی سه‌رۆك شاره‌وانییه‌كانی ئامه‌د، مێردین و وان نیگه‌رانی قوڵی خۆی ده‌رده‌بڕێت و رایده‌گه‌یه‌نێت، ئێمه نیگه‌رانین له‌و هه‌نگاوه سه‌ركوتكارانه‌ی توركیا به به‌هانه‌ی به‌ره‌نگاربوونه‌وه‌ی تیرۆریسم.\nنوێنه‌ری سیاسه‌تی ده‌ره‌وه‌ی یه‌كێتی ئه‌وروپا له راگه‌یه‌ندراوێكدا نیگه‌رانی ئه‌و یه‌كێتییه‌ی له‌باره‌ی ده‌ركردن و ده‌ستگیركردنی سیاسه‌تمه‌دارانی كورد و دانانی قه‌یووم له شوێنیان ده‌رده‌بڕێت و راشیده‌گه‌یه‌نێت، ئه‌و هه‌نگاوه بێبه‌شكردنی هاووڵاتیان و ده‌نگده‌رانه له دیاریكردنی نوێنه‌ری سیاسییان و لێدانه له دیموكراسی و زیان به دیموكراسی ده‌گه‌یه‌نێت.\nراشیگه‌یاند، ئه‌و هه‌نگاوانه‌ی حكومه‌ت ئاكامه‌كانی هه‌ڵبژاردنی دیموكراتیك و ئازادی 31ی ئادار ده‌باته ژێر پرسیار، به پێی به‌یاننامه‌كه‌ی یه‌كێتی ئه‌وروپا ئه‌و هه‌نگاوانه‌ی حكومه‌ت سیاسینه.\nبه‌ره‌به‌یانی دوێنێ به بیانوی كاركردنیان له به‌رژه‌وه‌ندی پەكەكە و بانگەشەكردن بۆ تیرۆر و بوونی چەند دۆسیەیەكی لێپرسینەوە، سه‌رۆكی شاره‌وانییه‌كانی ئامەد و وان و مێردین له كاره‌كانیان دوورخرانه‌وه و له شوێنیان قه‌یووم دانران.\nله به‌رامبه‌ر ئه‌و هه‌نگاوه‌ش سزای ته‌مه‌للی هاوسه‌رۆكی هه‌ده‌په له كۆنگره‌یه‌كی رۆژنامه‌وانیدا رایگه‌یاند، کودەتایەکی سیاسیمان بەسەردا کراوه و دژی دوورخستنەوەی سەرۆك شارەوانییەكانمان دەوەستینەوە.


ئایا لە پێناو ناموس كچ دەكوژرێت؟ | دەزگاى زارى کرمانجى\nژیمان مقداد رەشید\nلە كۆمەڵگەی كوردیدا كە باس لە پیاو دەكەین، رووبەرووی چەندەها قسەی توند دەبینەوە، تەنانەت تائێستا جیاوازی لە نێوان كوڕو كچ دەكرێت، زۆرجار لەلایەن براو ئەندامانی خێزانێك بە بیانووی جیا جیاو ناوموس ئافرەت دەكوژرێت، یان تەنها لەبەرئەوەی كە كەسێكی خۆش ویستووە رووبەڕووی ئەم كارەساتە بووەتەوە، یان كچەكەیان ناچار كردووە كۆتایی بەژیانی خۆی بهێنێت، ئەگەر بپرسین لەبری ئەنجامدانی ئەم كارە، ئەگەر هاوكاری كچەیان بن و ئاهەنگێكی خنجیلانەی بۆ ئەنجام بدرێت، ئەوكات لەبری ماتەم و پۆشینی بەرگی رەشی خێزانەكە هەمووان دەڵخۆش دەبن.\nلە ئاینی ئیسلامدا ئافرەت و پیاو لە مافدا یەكسانن كەوایە تاكەی دواكەوتوو بیین بلێَن نەخێر ئافرەت لاوازەیە، بوچی لاوازەیە؟ یەك شت كە پیاو زیاتری پێ درابێت بەرامبەر بە ئافرەت ئەركە نەك ماف، كەچی كەسانێك تائێستا لە بیركردنەوە هەڵەكانیان بەردەوامن و زۆریان لا ئاساییە خۆیان پەیوەندی خۆشەویستی یان بەشێوەیەكی ناتەندروست لەگەڵ كچێك هەبێت، كەچی بۆ خوشكەكانیان بە تاوان دەزانن، تەنانەت ئەگەر خۆشەویستی خوشكەكانیان لەپێناو هاوسەرگیریەوەش بێت، ئایا ئەو كەسانە دەبێت جارێكیش بیریان لەوە كردبێتەوە، كە ئەو كچەش كە ئەوان پەیوەندی لەگەڵ دروست دەكەن، بەهەمان شێوە خاوەن باو براو خێزانە.\nتاكەی وابیر دەكرێتەوە كە ئافرەت لاوازە، لەكاتێكدا ئافرەت بەرگەی هەندێ شت دەگرێت، بە رەگەزی دیكە ناكرێت، بۆ نموونە هەڵگرتنی منداڵ لەناو سكداو لەدایكبون و پەروەردەكردن و كاروباری ناوماڵ هتد.. لەگەڵ ئەوەشدا شان بەشانی پیاو لە ئەرك و ماندووبونی بەڕێوەبردنی خێزاندایە، بۆیە ناكرێت كەسانێك بە لاوازی سەیری ئافرەت بكەن و خۆشیان بە زۆر بزانن، بەڵكو لە هەموو گرینگتر ئەوەیە بڵێین ئافرەت و پیاو تەواوكەری یەكترن و هەریەكەو بە تایبەتمەندی خۆیانەوە جوانە.\nلە كۆمەڵێكم پرسی ئایا برا گرینگە بۆت چ دەگەیێنێت ئەو ئەركەی لەسەر شانیەتی پێی هەڵساوە؟\n*ئیتر لە وەڵامەكاندا بۆخۆیان دەردەكەوێت كە ئایا گرینگ بووە لە ژیانیدا یاخود نا.؟ برای باش شوێنی باوك دەگرێتەوە، برای تێگەشتوو شوێنی هاوڕێیەكەت بۆ دەگرێتەوە، راستە تۆ زیاتر لەهەر كەسێك لە خەمی ئابرۆی خوشكت دای پێش ئەوەی كۆتایی بەژیانی بهێنیت، بیر لە نەبوونی بكەوە هەبوونی برای باش نیعمەتێكە، برای زۆردار و بێ بەزەیش جگەلە زیادەیەك لە ژیانداو زیادكردنی خەفەت هیچی تر ناگرێتەوە.\nسوپاس گوزاربە بەوەی كە خوشكت هەیە، كەسانێك هەن ئاواتیان هەبوونی كچێكە یاخود خوشكێك لێی تێبگە پێش ئەوەی بیكوژیت، ئافرەتی بەهێز دایكتە و خوشكتە و هاوژینتە.


ئیسلامی خوای و ئیسلامی ئەمریکای 2 / ئه‌و ئیسلامه‌ى كه‌خوا ده‌یه‌وێت ئیسلامی ئه‌مریكایی پوچ ده‌كاته‌وه – بنیان جهاد علیه دین سکولاریسم و مذاهب مختلف آن\nن. د. صلاح عبدالفتاح خالیدی\nو. م . احمد\nله یادمه ئه‌و كاته‌ى ئه‌م كتێبه‌م كه‌وته به‌ر ده‌ست رێڕه‌وى تێڕوانینمى به‌رفراوانترو زیاتر ئاشناى كردم به فیكرى ئیسلامى..كه كتێبه‌كه ناوى (بین الاسلام الربانى والاسلام الامریكانى ) له نوسینى (د. صلاح عبد الفتاح خالیدى ) یه خواى گه‌وره ته‌مه‌نى درێژو پڕ به‌ره‌كه‌ت بكات، كه له (۱/۱۲/ ۱۹۴۷) له شارى جه‌نین كه ده‌كه‌وێته باكوورى فه‌ڵه‌ستین له دایك بووه مانجستێر و دكتۆراكه‌ى له ته‌فسیر هێناوه‌ته‌وه.\nخاوه‌نى زیاتر له په‌نجا كتێبه و زۆربه‌ى كتێبه‌كانى په‌روانه ئاسا له ده‌ورى شه‌هیدى ئیسلام سه‌ییدقوتبی رەحمەتییە .\nئه‌وكات ته‌مه‌نم نه‌گه‌یشتبووه چوارده‌ساڵ ویستم ئه‌م كتێبه وه‌ربگێرم كه به‌شێكم لێى وه‌رگێڕا به دڵم نه‌بوو نه‌مویست تاوانبار بم به‌مراندنى كتیێبه‌كه به‌هۆى وه‌رگێرانێكى سه‌قه‌ت بۆیه وازم لێى هێنا ئێستا كه ده‌ستم داوه‌تێ هیوادارم ، ببێتە مایەی سودمەندی بۆ ئێوه‌ى به‌ڕێز.\nكه به‌ئیزنى خوا له زنجیره باسێكى هه‌شت ئاڵقه‌یى به وه‌رگێرانێكى پوخت پێشكه‌شتانى ده‌كه‌ین كه پێك هاتوون له‌م ئاڵقانه :\n۱ – ئیسلامى ئه‌مریكایی (كه باس له‌و چه‌مكه ده‌كا و ئه‌م ئاڵقه‌ى ئێستامانه)\n۲ – شێوه‌و و دیمه‌نى ئیسلامى ئه‌مریكایی\n۳ – پواوى و ناته‌واوى ئیسلامى ئه‌مریكایی\n۴ – پوخته‌ى پیلانى ئه‌مریكا بۆ گوتارى ئیسلامى\n۵ – هۆكاره‌كانى دروست بوونى ئه‌و پیلانانانه و ئامانج لێیان\n۶ – ڕیشه‌و ڕه‌گى پیلان و هۆكارى جێبه‌جێكردنیان\n۷ – ئیسلامى خوایی له پێچه‌وانه‌ى پیلانى ئه‌مریكایی\n۸ – ئیسلامى خوایی ئیسلامى ئه‌مریكایی پوچ ده‌كاته‌وه .\nئه‌گه‌ر بۆمان گونجا خواى گه‌وره ڕێگه‌ى پێداین له دوو توێ ى كتێبێك به‌و تێرو ته‌سه‌لییه‌ى خۆى بڵاوى ده‌كه‌ینه‌وه.\nئیستاش فه‌رموون له‌گه‌ڵ ئاڵقه‌ى یه‌كه‌م\nئیسلامى ئه‌مریكایی ناونیشانى بابه‌تێكه كه سەید قطبى شه‌هید بڵاوى كردۆته‌وه له گۆڤارى په‌یامى هه‌فتانه (الرساله الاسبوعیه) كه له میسر ده‌رده‌چوو كه سه‌ر نوسه‌رى احمد زیات بوو ، سه‌ییدیش له گه‌وره نوسه‌رەكانى ئه‌م گۆڤاره بوو تا واى لێ هات سه‌ید خۆى ووتەی ژمارەی تیا ده‌نوسی .\nئه‌م بابه‌تەى له ژماره (۹۹۱) له گۆڤاره كه بڵاوبویه وه كه له كۆتاییه‌كانى مانگى حوزه‌یرانى ساڵى ۱۹۵۲ بوو ، چه‌ند هه‌فته‌ك به‌ر له هه‌ڵگیرسانى ڕاپه‌ڕین و لاچوونى پاشایه‌تى .\nوه دووباره ئه‌م بابه‌ته‌ى بڵاوى كرده‌وه له كتێبی (دراسات الاسلامیه) كه له ساڵى ۱۹۵۳ ده‌رچوو.\nسەید قطب یه‌كه‌م كه‌س بووه كه ئه‌م چه‌مكه هه‌ژێنه‌ره‌ى به‌كار هێناوه .\nوه‌هه‌روه‌ها منیش له كتێبێكى خۆمدا هێناومه‌ته‌وه ، به‌ناوى (امریكا من داخل بمنظار سیدقطب) كه تیايدا وته‌كانى سه‌یدم له‌سه‌ر ئه‌مریكا كۆكردۆته‌وه ، وه‌شيكاریم بۆ كردوون ،كه چاپى یه‌كه‌مى له ساڵى ۱۴۰۵ هجرى به‌رامبه‌ر ۱۹۸۵ ده‌رچوو .\nوه واى به باش ده‌بینم كه‌ده‌سپێكى په‌یامه‌كه‌م به‌و بابه‌ته ڕوون و ئاشكرایه بێت و به‌و خامه‌ى له ژێر ده‌ستمه پوخته‌ى خوتته و پیلانى ئه‌مریكا له و‌وڵاتى موسڵمانان بخه‌مه ڕوو ، له‌به‌ر ئه‌وه‌ى ئامانجى ئه‌مریكا له ( ته‌حریف) گۆڕانى ئیسلام له هه‌ست و نه‌ستى كه‌سى موسڵمان ده‌خاته ڕوو ، كه‌زیاتر له په‌نجا ساڵه كارى بۆ ده‌كا ، به دانانى پیلان و به‌رنامه و پرۆژه‌كانیان بۆ بۆ پێكانى ئه‌م مه‌به‌سته گڵاوه‌یان ، وه دروستكرنى چه‌ندان بنكه و باره‌گا و بانگه‌وازى و لێكۆلینه‌وه و گۆڤار … و كۆمه‌كى ته‌واوى هاوكارانى له لێكۆله‌ره‌وه‌و به‌رپرسانیان له جێ به جێ كردنى پیلان و به‌رنامه‌یان .\nجا ئه‌مه‌ش ده‌قى بابه‌ته‌كه‌ى سه‌یدیرەحمەتییە :\nهۆ كارى گرینگى دانى ئه‌مریكا به ئیسلام\nئه‌مریكا و هاوپه‌یمان و هاورێیان و هاوڕایان و هاو بیران و هاوبارانى له‌م ڕۆژگاره گرنگیه‌كى زۆر به ئیسلام ده‌ده‌ن ، ئه‌وان پێویستیانه كه‌ڕوو به‌ڕووى شیوعى پێ بكه‌نه‌وه له ڕۆژهه‌لاتى ناوه‌راست ، پاش ئه‌وه‌ى گومرابوون له ڕوو به‌ڕوو بونه‌وه‌ى زیاتر له نۆ سه‌ده به‌دێژایی شه‌ڕى خاچ په‌رستان.\nئه‌وان پێویستيان پێیه‌تى هه‌ره‌وه‌كو چۆن پێویستیان به ئه‌ڵمانیاو و یابان و ئیتاڵیا یه ، ئه‌وانه‌ى كه له جه‌نگه كانى پێشو تێكیان شكاند ، جا ئه‌مڕۆ به هه‌موو شێوازێك ده‌یانه‌وێ له‌سه‌ر پێى خۆیان ڕاوه‌ستن و بوه‌ستنه‌وه له ڕووى سه‌ر ئێشه‌ى شوعیه‌ت ، كه بێ گومان له به‌یانیدا دێنه‌وه بۆ تێكشكاندنه‌وه یان جارێكى تر ئه‌گه‌ر پێ یان كرا.\nئه‌و ئیسلامه‌ى كه ئه‌مریكاو هاوبارانیان ده‌یانه‌وێ له رۆژهه‌ڵاتى ناوەڕاستدا ئه‌و ئیسلامه نى یه كه‌وا به‌ره‌نگارى داگیر كه‌ر ده‌بێته‌وه وه ئه‌و ئیسلامه‌ش نى یه کە دژ به تاغوتانە، ته‌نها ئیسلامێكه كه ڕوو به‌ڕووی شیوعى ببێته‌وه .\nئه‌وان نایانه‌وێ ئیسلام حوكم كا ، له‌به‌ر ئه‌وه‌ى له‌و كاته‌ى ئیسلام حوكم ده‌كا گه‌لان گه‌شه‌یه‌كى تر ده‌كه‌ن ، پاش ئەوە گه‌لان ئه‌وه ده‌زانن كه پێكهێنانى هێز و ئاماده‌باشیان فه‌ڕزه ، وه په‌ڕاگه‌نده كردن و ڕاو نان وقاودانی و دەرکردنی داگیركه‌رو كۆلۆنیالیزم له‌سه‌ریان فه‌ڕزه و شيوعی و ئه‌مریكاش دوژمنن و هیچ جیاوازیەکیان نییەو هه‌دوو لایان وەك یەك دوژمنی سەرسەختی ئیسلامەکەن !\nئیسلامى ئه‌مریكایی : ئه‌مریكاو هاو په‌یمانه‌كانى رێگه‌یان داوه به هه‌بوو نى ئیسلامێكى ئه‌مریكایی له ڕۆژهه‌ڵاتى ناوه‌ڕاست تا بۆ ئه‌وه‌ى مه‌وج و شه‌پوڵى ڕه‌هاى ئیسلامیان له هه‌موشوێنێك ده‌ستگیربێ، قسه‌كردن له‌سه‌ر ئیسلام ڕوونه له‌میدیای ووڵات ، لێره‌و له‌وێ ، وه مشتومڕو و چه‌ن و چونى ئاینیه‌كان به‌ته‌واوى نغرۆى ئه‌م په‌ڕاوانه (میدیا)یانه بوون به‌جۆرێك كه هیچ زانیاریه‌كى له‌وباره‌وه نيیه كه ئیسلام چى بۆ چاكه، ته‌نانه‌ت زانیارییان ده‌رباره‌ى ئیسلام هه‌ر نيیه ، وه ڕۆلى ڕاگه‌یاندن و بڵاو كردنه‌وه _كه بێ گومان سه‌ر به ئه‌مریكایه _ ئاشكراى ده‌كات كه پێویسته بۆ ئه‌و ئیسلامه بابه‌تى نوسراوى مانگانه‌ى هه‌بێت ، وله رابردووشدا كتێبى دیاریان بۆ بانگخوازه هاوپه‌يمانەکانیان هه‌بووه وه بانگیان ده‌كه‌ن بۆ نوسین له سه‌ر ئه‌و ئیسلامه كه بایەخێکی زۆریان پێ داوه له پاش ئه‌و شه‌ڕانه‌ى رابردوو جا له پاش ئه‌وه‌ى هاوپه‌یمانانیان سه‌ر كه‌وتن خۆیانى لێ بێ ده‌نگ ده‌كه‌ن ، وه ئەو مەلا و داعییە خۆفرۆشانەی گوێیان بۆ دەگرن و پەيڕەوی کارەکانیان دەکەن، دەیان کەن بە خاوه‌نى سه‌روه‌ت و سامانى بێ شومار، دیان كه‌نه خاوه‌ن پله‌و پایه، وپێشبڕكه‌رانى سه‌ر ئیسلام شوعیه‌ت تایبه‌تن به‌وه‌رگرتنى دیارى گەورە !\nئیسلام و ئیسلام\nبەڵام ئه‌و ئیسلامه‌ى كه دژایه‌تى داگیركه‌ر ده‌كا _هه‌ر وه‌كو چۆن دژایه‌تى شوعیش ده‌کات_ هیچ له بارەیانه‌وه نایه‌ته باس و دوان ، به‌ڵێ ئه‌و ئیسلامه‌ى كه حوكمى ژیان ده‌كات به هه‌موو گۆرانكاریەکانیه‌وه هیچ له‌و كه‌سه ناكه‌سانه ئاماژه‌ى بۆناكه‌ن.\nراسته حوكمى گه‌ل و چاكه‌كاری و یه‌كسانى له ئیسلام دایه‌و له باسیان چه‌ندان كتێب و بابه‌ت هه‌ڵده‌گرێ… بەڵام نه‌ك له‌سه‌ر پاشخستنى حوكمى ئیسلام ، چونكه حوكم به ئیسلام یاسادانان له ئیسلام و سه‌ركه‌وتن بۆ ئیسلام بۆ هیچ كه‌س نى یه قه‌ڵه‌مى پێدا بێنێ و ڕاست و چه‌پ بیكه‌وێته باسكردنى و له ناوبردن و له بیرخستنى !!\nدانه پاڵ بۆ ئیسلانى خوایی\nئه‌وه رابواردن و گاڵته پێكردنه به‌ڵكو پێویست و ئاتاجه\nبه‌ڵام سه‌ركه‌وتن هه‌ر بۆ ئیسلام شوێن كه‌وتوانیه‌تى ئه‌و شوێنكه‌وتوو و خۆشه‌ویستانه‌ى ته‌نها بۆ ئه‌و كار ده‌كه‌ن، وه ڕووبه‌ڕووى داگیركه‌ر و تاغوتان (سنوربه‌زێنان) و شوعیه‌تیش ده‌بنه‌وه ئه‌و شوێن كه‌وتوو خۆشه‌ویستانه ئه‌وانه‌ن كه ئیسلامیان واناسیوه كه ده‌بێ حوكم كات تابه‌رو بوومه‌كه‌ى به‌ته‌واوى بێته به‌رهه‌م،به‌و جۆره نین و نایانه‌وێ ببنه خزمه‌تكارى تاغوت و داگیركه‌ران به‌ڵكو ده‌یانه‌وێ به ئیسلام یه‌كسانى و داپه‌روه‌رى و سه‌ربه‌رزى و رێز وه‌ده‌سخه‌ن.\nبەڵام ڕۆڵى ڕاگه‌یاندنى ئیسلام له‌م ڕۆژگاره‌و ڕۆڵى بازرگانى كه‌ره‌كان به‌دین له ڕۆژ‌هەڵاتى ناوه‌ڕاست ئائه‌مانه كه‌ف له‌ده‌م ده‌رپه‌ڕیوى لالوتى دڵره‌قن ، له‌و كاته‌ى ڕێگا درێژ بوون به خۆیه‌وه ده‌بینێ ، به‌دڵنیاییه‌وه ئه‌م ڕیگایه درێژبوونكى زۆر خێرا به خۆیه‌وه ده‌بینێ، خێراتر له‌وه‌ى كه كه‌سانێك گومانى بۆ ده‌به‌ن ، ئه‌وان به دوورى ده‌بینن به‌لام ئێمه به‌نزیك خواى گه‌وره ده‌فه‌رموێ 🙁 وَعَدَ اللّهُ الّذِينَ آمَنُوا مِنْكُمْ وَعَمِلُوا الصَّالِحَاتِ لَيَسْتَخْلِفَنَّهُم فِي الأَرْضِ كَمَا اسْتَخْلَفَ الَّذِينَ مِنْ قَبْلِهِمْ وَلَيُمَكِّنَنَّ لَهُمْ دِينَهُمْ الَّذِي ارْتَضَى لَهُمْ وَلَيُبَدِّلَنَّهُمْ مِنْ بَعْدِ خَوْفِهِمْ أَمْنًا يَعْبُدُونَنِي لاَ يُشْرِكُونَ بِي شَيْئًا) خوا به‌ڵێنى به هه‌ندێك له ئێوه‌ى بڕوادار داوه كه كارى چاك ده‌كه‌ن؛ كاروبارى زه‌مینیان پێ بسپێرى وه‌ك به بڕوادارانى پێشوى سپاردوه و ئاینه‌كه‌شیان كه خوا پێی ڕازى بووه سه‌قامگیر ده‌كات و پاشان ڕه‌وشى پڕ ترسیشیان بۆ به‌ڕه‌وشێكى ئارام ده‌گۆرێ و من ده‌په‌رستن و هاوبه‌شم بۆ په‌یدا ناكه‌ن النور:۵۵\nسه‌رچاوه: گۆڤارى (الرساله) ، ساڵى بیسته‌م ، به‌رگى یه‌كه‌م ، ژماره ۹۹۱، لاپه‌ڕه ۷۱۳_۷۱۵ / و كتێبه‌كه‌ى دیراساتى ئیسلامى كه هى سه‌یید قوتبه له‌وێش له‌لاپه‌ره‌ى ۱۱۹_۱۲۳\nپوخته‌ى هزرى وتار: سه‌یدى شه‌هید له‌وتاره‌كه‌كه‌ى دا له‌سه‌ر ( ئیسلامى ئه‌مریكایی ) له‌سه‌ر ئه‌م باتانه‌ى دوایى دواوه :\n۱ – هۆكارى گرنگى دانى ئه‌مریكا به ئیسلام: ئه‌وه‌ش كه له پیاوه‌تى خۆى نيیه وه له خۆشه‌ویستیان نى بۆ ئیسلام ، به‌ڵكو بۆ به‌جێ هێنانى مه‌به‌ستى خۆیانه له داگیركردنى ناوچه‌كه .\n۲ – ڕوون كردنه‌وه‌ى ئه‌و ئیسلامه‌ى ئه‌مریكا ده‌یه‌وێ: ئه‌ویش ئه‌و ئیسلامه نى یه كه خواى گه‌وره دایبه‌زاندووه، به‌و تێگه‌یشتنه گشتى و گشگیره‌ى خۆى، به‌ڵكه ئه‌وه ئیسلامێكه كه دژایه‌تى دوژمنانى ئه‌وان ده‌كات .\n۳ – گرتنى شه‌پۆڵى سه‌رده‌م له‌گه‌یاندنى ئیسلام: هه‌مان ئه‌و شه‌وپۆلاانه‌ى كه بانگ و بانگه‌شه و وتاو و به‌رنامه‌ى تیاده‌دره‌وشێته‌وه ، كه‌بونه‌ته كۆڵگه‌ى په‌ڕو په‌راو و بڵاو كراوه به‌گشتى ،هۆكارى ئه‌وه‌ش ئه‌وه ده‌ست له‌سه‌ر سینگبونه‌یه بۆ نیازی ئه‌مریكى له هه‌ڵقۆزینه‌وه‌ى ئیسلام .\n۴ – ده‌رخستنى هه‌ندێ بابه‌تى ئیسلامى كه له ئێستادا باس كردنیان بۆ ئه‌مریكا سومه‌نده‌و جێى دڵخۆشی یه و ئه‌و بابه‌تانه‌ى كه به پێچه‌وانه‌وه‌ن .\n۵ – ڕونكردنه‌وه‌ى لیپاو و شه‌پۆلى گفتو گۆ له‌سه‌ر (پاشه‌ناز) زه‌كات : ئه‌مه‌شیان كه وه‌ستانه به‌رامبه‌ر شوعیه‌ته بۆ ره‌زامه‌ندى ئه‌مریكا .\n۶ – په‌رده‌لادانى په‌یوه‌ندى نهێنى نێوان (بازنه‌ى ڵێكۆلینه‌وه‌ى كۆمه‌ڵایه‌تى) له میسر و ئه‌مریكا هه‌مان ئه‌و چه‌مه‌ره‌یه یه كه بازاڕى ئیسلامى ئه‌مریكایی گەرم ده‌كات .\n۷ – رونكردنه‌وه‌ى شیكارى هاوبه‌شی له شه‌پۆلى ده‌رخستنى ئیسلامى ئه‌مریكایی له‌سه‌ر ده‌قه ئیسلامیه‌كان ، وه‌هه‌ڵسوكه‌وت كردن له گه‌ڵیان به‌و شێوه‌ى كه‌ئاره‌زوویانه .\n۸ – بانگه‌شه كردن بۆ پێویستی پابه‌ندبوون به ئیسلام به‌و شێوه‌یه‌ى كه خواى گه‌وره دایبه‌زاندوه ، وبازرگانى پیوه نه‌كردنى، بێ لادان وگۆران بۆ ده‌قه‌كانى .\n۹ – یادخستنه‌وه‌ى ئه‌وه‌ى كه‌وا ئیسلامى خوایى كۆمه‌ڵێك سه‌رباز و دڵباز و گیان له‌سه‌ر ده‌ستى هه‌یه ، وكه‌سانى خۆشه‌ویست و دڵسۆزى هه‌یه ، كه بانگه‌شه‌ى بۆ ده‌كه‌ن و ڕووبه‌ڕووى دوژمنه‌كانى ده‌بنه‌وه .\n۱۰ – ئاماژه‌كردن بۆ هه‌ره‌س هێنانى هه‌موو هه‌وڵیك بۆ شێواندنى ڕاستيەكانى ئیسلام كه ئه‌مریكا و هاوبارانى پێی هه‌ڵده‌ستن .\nئه‌وه‌ى سه‌ید باسى كردوه له تێروانینى خۆى بۆ ئیسلامى ئه‌مریكانى پێش په‌نجا ساڵ زیاتر ، هاوپێچ له‌گه‌ڵ ئه‌وه‌ى كه له ئیستامان ده‌یبينین كتو مت ده‌دره‌وشێته‌وه و پیلانه گڵاوەکانیان بۆ گه‌شه‌پێدانى گوتارى ئاینى بۆ موسڵمانان به‌شێوه‌یه‌كى فریاگوزارى سه‌ره‌ڕۆیی، پێكهاته‌ى هه‌مان ئه‌و پیلانه‌ى ئه‌مریكایه\nئه‌مه ئاڵقه‌ى یه‌كه‌م بوو ان شاء الله ئاڵقه‌ى دووه‌م (شێوه و دیمه‌نى ئیسلامى ئه‌مریكایی)ه ، كه باس له شێوه‌ى ئه‌و ئیسلامه ده‌كات كه ئه‌مریكا لێى ڕازى یه ، وه باسى گوتارى ئه‌و بانگخوازانه‌ش ده‌كا كه له گوتاره‌كانیان چۆن ئیسلامێكى ئه‌مریكایی ده‌گه‌یه‌نن به‌خه‌ڵك .\nخواى گه‌وره رێنماییمان بكات بۆ ئه‌و ئیسلامه‌ى كه خۆى ته‌نها پێی رازییە.


6/9/2021 02:46 PM\nکرستیانۆ رۆناڵدۆ بۆ هەر بۆ هەر پۆستێکی ئینستاگرام بڕی 1.6 ملیۆن دۆلار وەردەگرێت کە بە گوتەی شارەزایانی تۆڕە کۆمەڵایەتییەکان زیاترین نرخە بۆ رێکلام کردن لە پەیجی کەسانی بەناوبانگدا. رۆناڵدۆ 337 ملیۆن فاڵۆوەری هەیە و ژمارەی فاڵۆوەرەکانی لە هەموو کەسانی بەناوبانگی دیکە زیاترە. دەگوترێ ئەو زانیاریانەی کرستیانۆ لە پەیجەکەیدا سەبارەت بە کاڵا یان خزمەتگوزارییەک پێشکەشی دەکات هۆکارێکە بۆ گرانبوونی نرخی رێکلام لە پەیجەکەیدا.\nرۆناڵدۆ لە 2021دا زیاترین نرخی بۆ رێکلام کردن لە پەیجەکەیدا پێشنیار کرد و ئەوەش بووە هۆی ئەوەی پلەی یەکەمی گرانترینەکانی ناو ئینستاگرام دەستەبەر بکات. ئەو نرخەی رۆنالدۆ بۆ هەر رێکلامێک لە ئینستاگرامدا وەریدەگرێت، 80هەزار دۆلار لەگەڵ کەسی پلە دوو جیاوازی هەیە و ئەو کەسەش «دایان جانسۆن»ـە.\nرۆناڵدۆ پێنج ساڵە پلەی یەکەمی ناو ئەم خشتەیەی لەدەست دایە و تا بەر لەو مۆدێلی بەناوبانگ «کایلی جێنێر» بە ماوەی دوو ساڵ پلەی یەکەم بوو. لەئێستادا لەدوای رۆناڵدۆ و جانسۆن، ئاریانا گراندە، سێلێنا گۆمێز و کایلی جێنێر بە ریز لە پلەکانی دیکەی ئەم خشتەیەدا جێگیر بوون.\nجێی ئاماژەیە لیۆنەل میسی بۆ هەر پۆستێکی ئینستاگرامی 1.2 ملیۆن دۆلار وەردەگرێت و لە پلەی حەوتەمی گرانترینەکانی رێکلام لە ئینستاگرامدایە. یاریزانی بەناوبانگی بەڕازیلی، نیمار، لە پلەی 16ـهەمدا جێگیرە و بۆ هەر پۆستێک 824هەزار دۆلار وەردەگرێت.


مەسروور بارزانی و یاریدەدەری وەزیری بەرگری ئەمریكا شەڕی داعش تاوتوێ دەكەن\nمەسروور بارزانی راوێژکاری ئەنجومەنی ئاسایشی ھەرێمی کوردستان و شاندی یاوەری، لەگەڵ کینیس ھاندلمان یاریدەدەری وەزیری بەرگری ئەمریکا- پنتاگۆن\nمەسروور بارزانی راوێژکاری ئەنجومەنی ئاسایشی ھەرێمی کوردستان و شاندی یاوەری، لەگەڵ کینیس ھاندلمان یاریدەدەری وەزیری بەرگری ئەمریکا، لە پنتاگۆن کۆبوونەوەو شەڕی داعش و پەیوەندییەکانی نێوان ھەرێمی کوردستان و ئەمریکایان تاوتوێ کرد.\nمەسروور بارزانی راوێژکاری ئەنجومەنی ئاسایشی ھەرێمی کوردستان، لەگەڵ کینیس ھاندلمان یاریدەدەری وەزیری بەرگری ئەمریکا- پنتاگۆن\nئەمە لە كاتێكدایە دوێنێ مه‌سروور بارزانی، راوێژكاری ئه‌نجوومه‌نی ئاسایشی هه‌رێمی كوردستان، له‌گه‌ڵ برێت مه‌كگورك، نێرده‌ی تایبه‌تی سه‌رۆكی ئه‌مه‌ریكی له هاوپه‌یمانی نێوده‌وڵه‌تی دژی داعش كۆبووه‌وه و باسییان له شه‌ڕی داعش و په‌یوه‌ندییه‌كانی نێوان هه‌رێمی و كوردستان و ئه‌مه‌ریكا كرد.\nشاندێكی باڵای هه‌رێمی كوردستان، بە سەرۆكایەتی مه‌سروور بارزانی، چه‌ند رۆژێك به‌ر له ئێستا به سه‌ردانێك گه‌یشته ئه‌مه‌ریكا و دوای كۆبوونه‌وه‌ی له‌گه‌ڵ ماكماسته‌ر، راوێژكاری ئاسایشی نه‌ته‌وه‌یی و جێرد كوشنه‌ر راوێژكاری دۆناڵد تره‌مپ، سێمینارێكی له دامه‌زراوه‌ی هێریته‌یج پێشكه‌ش كرد.


حق مسلم ما: فریناز خسروانی بعد از تجاوز از طبقه چهارم به بیرون انداخته شد\nاردیبهشت ۱۶، ۱۳۹۴\nفریناز خسروانی بعد از تجاوز از طبقه چهارم به بیرون انداخته شد\nاگر چه قوه قضائیه و مراجع اعظام نیروی انتظامی مهاباد سعی در لاپوشانی این جنایت دارند تا عوامل ضد بشر و ضد کرد سید علی خامنه ای را تبرئه کنند و بیگناه جلوه دهند لیکن خبرها حاکی از وقوع یک حادثه دردناک در مهاباد دارد.\nخبرنگاران آزاد بومی گزارش کردەاند که فریناز خسروانی در پی تجاوز یک مأمور اداره اطلاعات مهاباد , خود را از طبقه چهارم هتل محل کار خود ( هتل تارا ) به پائین پرتاب کرده و جانباخته است.آنچه مبرهن است اینکه در یک معامله پشت پرده مأمور اطلاعاتی و صاحب هتل دست به تبانی زدە بودند تا در ازای صدور تأئیدیه برای ثبت هتل به عنوان هتلی پنج ستاره و گرفتن وام یکصد میلیونی بلاعوض توسط صاحب هتل این مأمور اطلاعاتی بتواند به دختر قربانی تجاوز کند.\nروز دوشنبه ۱۴ اردیبهشت‌ماه، فریناز خسروانی مهماندار هتل “تارا”ی مهاباد که از قبل، توسط هتلدار به نام “نادر مولودی” پیش‌زمینه‌ی تجاوز به وی _ با بستن دربهای هتل _ از سوی یک مامور اطلاعاتی صورت گرفته بود، در پی تجاوز به عنف مامور اطلاعاتی و بستن دربها از سوی صاحب هتل (نادر مولودی ولایتمدار و مامور خامنه ای است )، مجبور به پریدن از پنجره‌ی طبقه‌ی چهارم هتل شده و جان خود را از دست داد , اما برخی با توجه به سابقه مولودی معتقدند او به بیرون انداخته شده است پس از تجاوز .\nفەریناز خوسرەوانی، کەچە کوردی دانیشتووی شاری مەهاباد لە ترسی دەست درێژی هێزەکانی ئیتلاعاتی ئەو شارە خۆی کوشت. رۆژی دووشەممە رێکەوتی ۱۴ی گوڵان، فه ریناز خوسره وانی کە سەرقاڵی کارکردن بووە لە هۆتێلی “تارا” شاری مەهاباد، بەهۆی هەوڵی چەند ئەندامێکی ئیتلاعاتی شاری مەهاباد کە مەبەستیان بووە دەستدرێژی جینسی بکەنە سەری بە ناچار خۆی لە نهۆمی ۴ی ئەو هوتێلەوە دەخاتە خوارەوەو گیانی لە دەست ئەدات. خاوەنی ئەو هۆتێلە بە ناو نادر مەولودی خۆی هەوڵی رێگەخۆشکردنی داوە بۆ چوونە ژورەوەی ئیتلاعاتییەکان‌و درگاکانی هوتێلەکەی لەو کچە کە کرێکاری هوتێلەکە بووە داخستووە. سەرچاوەیەکی نزیک بە بنەماڵەی ئەو کچە قوربانییە پاش پشتڕاست کردنەوەی ئەم هەواڵە، رایگەیاندووە: پزیشکی یاسایی لە هەوڵی ئەوەدایە کە ئەو هەواڵە چەواشە بکات‌و راستییەکان نەدرکێنێت، بەڵام ئەوان بەردەوامن لە بەدواداچوونی هۆکارەکانی خۆکوشتنی قوربانییەکە. مەرگی دڵتەزێنی ئەو کیژە جوانە بکەینە ناڕەزایەتییەکی هەمەلایەنە لەدژی کۆنپەرەستی کۆماری ئیسلامی خۆکوشتنی ئەم کچە جوانەی شاری مەهاباد چیمان پێ دەڵێت جیا لەوەی کە کچان‌و ژنان ئەمنییەتیان نییە لە شارەکانی خۆیاندا، چیمان پێ دەڵێت جیا لەوەی کە هێزە ئیتلاعاتی‌و جاشەکان رێگەیان بۆکراوەیە بۆ هەر جۆرە دەستدرێژییەک، جێگەی خۆیەتی خەڵکی مەهاباد بەشێوەیەکی یەکگرتووانە بڕۆنە بەر فەرمانداری ئەو شارەو کۆبونەوەیەکی ئیعترازی وەرێبخەن، باشترین هەلە بۆ ئەوەی نیشان بدرێت ئەم شارە بێ خاوەن نییە، هێزەکانی ئیتلاعات چیان پێ خۆش بێت بیکەن، دەبێت داوای سزای قورس بکەن بۆ تاوانبارانی ئەم رووداوە. مەرگی دڵتەزێنی ئەم کچە جوانە نابێت لەبیر بکرێت‌و جێ خۆیەتی بەهەمووانە دژی بوەستینەوە.


پێنج ملیۆن ئەوروپی داوای درێژکردنەوەی مافی مانەوە دەکەن لە بەریتانیا\n22/1/2021 - 09:52\nچوار ملیۆن و 900 هەزار هاووڵاتی یەکێتی ئه‌وروپا داوای پاراستنی مافی سەفەر و بۆ هاتووچۆ بەبێ ڤیزا بۆ بەریتانیا داوایان کردووە، وەزارەتی ناوخۆی بەریتانیا ڕەتکردنەوەی 34 هەزار داواکاری و وەڵامێکی ئەرێنی بۆ 4,4 ملیۆن داواکار ڕاگەیاند.\nوەزارەتی ناوخۆی بەریتانیا ده‌ڵێت: هاووڵاتیانی یەکێتی ئەوروپا مافیان نییە دوای چوونە دەرەوەی تەواوی بەریتانیا لە یەکێتی ئەوروپا بە خۆڕایی و بێ ڤیزا سەفەر بۆ نیمچە دوورگە بکەن.\nبەڵام ئەوانەی پێش 31 ی کانوونی یەکەمی 2020 لە بەریتانیا دا نیشتەجێبوون ، دەتوانن داوا لە وەزارەتی ناوخو بکەن کە ڕێگەیان پێبدەن بەبێ پرۆسەی وەرگرتنی ڤێزا و تشریفاتی ئیداری هاتووچۆ بکەن .\nمامەڵەی " بەرێگزیت " یش مافەکی لەو جۆرەی بەم کەسانە داوە و لەندەنیش تا 30 ی حوزەیران هاوڵاتیانی سویسری یان ناوچەی یۆرۆی داوە بۆ ئەوەی جێبەجێ کردنەکانیان پێشکەش بکەن.\nبەم پێیه داواکارییەکان کە پەسنددەکەن هەمان مافی پێش ئەوەی پێش ئەویانیان هەبێت تا ئێستا و سێ هەفتە دوای دەرچوونی بەریتانیا لە یەکێتیەکە ، 4 ملیۆن و 900 هەزار کەس داوایان کردووە 4 , 4 ملیۆن داواکاری پەسەند بکرێت .\nوەزارەتی ناوخوی بەریتانیا ڕوونی نەکردۆتەوە بۆچی 34 هەزار کەس داواکارییەکانیان ڕەتکردۆتەوە .\nهەفتەیەک پێش ئێستا ناوەندی ئاماری ئابووری لە لەندەن ڕایگەیاندبوو کە دەیان هەزار کرێکاری بیانی کە لە کاتی هەموو ئەو پاندمییانەی کۆرۆناڤایرۆسدا بێکار بوون، بەریتانیایان جێهێشتبوو و پێیان باش بووە لە جیاتی چاوەڕوانی دامەزراندن بۆ کار کردن بگەڕێنەوە بۆ زێدی خۆیان.\nئەمەش لە کاتێکدا دێت کە ئابووری بەریتانیا زۆر بە نائومێدییەوە پێویستی بە کارکەری دەرەکی هەیە، توندکردنی یاسا و ڕێساکانی کۆچ و هاتوچۆ لە نیمچە دوورگەیدا دەتوانێت دەرئەنجامەکانی قەیرانی کۆرۆنا زیاتر بکات .\nکەشناسی هەرێم: بارانی به‌لێزمه ده‌بارێت\nنرخی نەوتی خاو بەرز بووەوە\nپه‌رله‌مان داوای دابه‌زینی نرخی دۆلار ده‌كات و وه‌زیری دارایی عێراقیش ره‌تیده‌كاته‌وه\nكەشناسی هه‌رێمی كوردستان: باران بارین به‌رده‌وام ده‌بێت و ته‌زره‌ش ده‌بارێت\nهه‌رێمی كوردستان.. پێنج کەسی دیکە بە کۆرۆنا گیانیان لەدەستدا\nئه‌مریكا دژه مووشه‌كی ئه‌فنگه‌ر له عێراق و سووریا بڵاوده‌كاته‌وه\n202 تووشبووی نوێ تۆماركراون و یه‌ك كه‌سیش به كۆڕۆنا گیانی له‌ده‌ستداوه\nله ژاپۆن زیاتر له هه‌زار ڤاكسینی كۆرۆنا فڕێدرا\nسوید.. له هێرشێكی تیرۆریستیدا هەشت كەس برینداربوون\nبایدن: تا كۆتایی ئه‌م مانگه هێنده ڤاكسینمان له‌به‌رده‌ستدا ده‌بێت كه به‌شی هه‌موو ئه‌مریكییه‌ك بكات


کوردیپێدیا - ژمارەی راستەقینەی خانەنشینانی هەرێم\n📊 ژمارەی راستەقینەی خانەنشینانی هەرێم | پۆل: ئامار و راپرسی | زمانی بابەت: 🏳 کوردیی ناوەڕاست\nژمارەی راستەقینەی خانەنشینانی هەرێم\nژمارەی زۆری خانەنشینانی هەرێمی کوردستان و رێژەی زۆری مووچەکانیان، جارێکی تر لیژنەکانی دەستپاکی و داواکاری گشتیی هەرێمی کوردستانی هێنایەدەنگ و لە بەواداچوونێکیشدا دواڕۆژ ژمارەی راستەقینەی خانەنشینانی هەرێم ئاشکرادەکات.\nبەپێی ئامارەکانی وەزارەتی دارایی و ئابوری هەرێم، ژمارەی خانەنشیانی سەربازی و مەدەنی 244 هەزار و 656 کەسە، بۆ مووچەی مانگانەیان 108 ملیار دینار پێویستە. بەپێی سیستمی پاشەکەوتی مووچەیش، کە لە شوباتی 2016 بڕیاری لەسەردراوە، تەنیا هەزار خانەنشینی پلە باڵا پاشکەوت لە مووچەکانیان دەکرێت.\nزۆری ژمارەی خانەنشینانی هەرێم، جارێکی تر لیژنەی دەستپاکیی پەرلەمانی کوردستان و داواکاری گشتی هەرێمی هێنایە دەنگ و بڕیاریانداوە بەدواداچوون لەسەر ئه و کەیسە بکەن.\nنەجیبە شێخ لەتیف، ئەندامی لیژنەی دەستپاکی پەرلەمانی کوردستان، بە دواڕۆژی راگەیاند ئێمە پێش پەکخستنی پەرلەمانی کوردستان، وەکو لیژنەی نەزاهە و فراکسیۆنەکانیش هەوڵی زۆرماندا بۆئەوەی داتای دروستمان لەسەر خانەنشینانی هەرێم لەلایەن حکومەتی هەرێم دەستبکەوێت، بەڵام هیچ زانیارییەکیان لەسەر ئه و پرسە پێنەداوین، بەڵام لە ئێستادا کە پەرلەمانی کوردستان کاراکراوەتەوە بەجددی لەسەر ئه و دۆسیەیە کاردەکەین و دەبێت ئه و جارە حکومەتیش هاوکارییمان بکات، چونکە باری حکومەت بەهۆی زۆریی فەرمانبەران و خانەنشینانەوە لار بۆتەوه و توانای دابینکردنی مووچەی وەکو پێویست نییە.\nهاوکات د.محەمەد ئەحمەد، ئەندامی داواکاری گشتیی هەرێم، ئاماژەی بەوەکرد زۆری ژمارەی خانەنشینانی کوردستان پێویستی بە وردیی زیاتر هەیە و دەبێت لەڕێگەی دیوانی چاودێری دارایی ئەوە بزانرێت بەشێوەیەکی یاسایی خانەنشین کراون یاخود نا.\nمحەمەد ئەحمەد بە دواڕۆژی راگەیاند لەبەرنامەماندایە لەگەڵ دیوانی چاودێری دارایی کار لەسەر دۆسیەکانی خانەنشینان بکەین و مەلەفی ئه و کەسانە ببینین بۆئەوەی بزانرێت ئایا ئه و پلەیەی پێی خانەنشینکراون مافێ خۆیانە یاخود نا.\nلەبارەی خانەنشینانی هەرێم، سەرەتای ئەم مانگە، ئەحمەدی حاجی رەشید بڕیاردەری لیژنەی دارایی لە ئەنجومەنی نوێنەرانی عێراق، بە دواڕۆژی رایگەیاندبوو، کاتێک پارەیەکی زۆر لە بەغداوە هاتووە بۆ هەرێم، بە لێشاو خەڵکی دامەزرێنراوە و ئەوانەی لە ساڵی 2005 لە کوردستان دامەزراون بە رێژەی67% بڕوانامەیان لە خوار شەشی سەرەتایی بووە و هەروەها 200 هەزار کەس بە نایاسایی خانەنشینکراون. روونیشکردەوە960 پلە باڵاش خانەنشینکراون بێ ئەوەی دەوامیان کردبێت.\nدوای لێدوانەکەی بڕیاردەری لیژنەی دارایی ئەنجومەنی نوێنەرانی عێراق، وەزارەتی دارایی لە روونکردنەوەیەکیدا لەسەر خانەنشیانی نایاسایی، ئاشکرایکرد کە لیژنەیەکی تایبەتەمەند لە ئەنجومەنی وەزیران و وەزارەتی دارایی و پێشمەرگە پێکهێندراوە.\nلە راگەیاندراوەکەی وەزارەتی دارایی و ئابووری هەرێم، ئاماژە بەوەکراوە کە بەپێی ئاماری بایۆمەتری دوو سەد و چل و چوار هەزار خانەنشین لە کوردستان هەن و مووچەی خانەنشینی وەردەگرن لە هەرێمی کوردستان، کە پێکهاتوون لە خانەنشینانی (فەرمانبەرانی شارستانی، پۆلیس و هێزەکانی ناوخۆ، کارمەندانی دەزگای گشتی ئاسایش و ئەنجومەنی ئاسایش، خانەنشیانی پێشمەرگە و کەم ئەندامی سەنگەر).\nلە راگەیاندراوەکەدا، وەزارەتی دارایی ئه و مادە و بڕگانەی خسووەتەڕوو کە هاووڵاتیان پێی خانەنشیکراون، لەوانە یاسای خانەنشینی یەکگرتوو (ژمارە 27 ساڵی 2006)ی هەموارکراو، یاسای ڕاژەی زانکۆیی (ژمارە 23 ساڵی 2008)، یاسای مووچەی دادوەران و ئەندامانی داواکاری گشتی (ژمارە 27 ساڵی 2008)، یاسای ڕاژە و خانەنشینی کارمەندانی هێزەکانی ئاسایشی ناوخۆ (ژمارە 18 ساڵی 2011)، یاسای ڕاژە و خانەنشینی پێشمەرگە (ژمارە 38 ساڵی 2007)، یاسای کەمئەندامانی پێشمەرگەی سەنگەر (ژمارە 34 ساڵی 2007).\nلەگەڵ ئەوەی وەزارەتی دارایی، باسی لە لێژنەیەکی تایبەتمەند کردووە کە کار لەسەر دۆسیەی خانەنشینان دەکات، بەڵام هیچ ئەنجام و بڕیارێکی لیژنەکەی نەخسووەتەڕوو، له و بارەیەوە وەزارەتی دارایی رایگەیاندووە لیژنەیەکی تایبەتمەند پێکهێنراوە لە سەرۆکایەتی ئەنجومەنی وەزیران و وەزارەتی دارایی و ئابووری و وەزارەتی پێشمەرگە و لایەنە پەیوەندیدارەکان بۆ بەدواداچوون لە مووچەی ئه و خانەنشینانەی کە بنەمای یاساکانی سەرەوە نایانگرێتەوە، لەگەڵ ڕەچاوکردنی پێگەی ئه و کەسانەی کە بە شێوازێکی تایبەت ڕۆڵیان هەبووە لە شۆڕشەکانی ڕزگاریخوازی کوردستان.\nلەبارەی رێککارەکانی لیژنەکە، (دواڕۆژ) پەیوەندیی بە بەرپرسانی ئەنجومەنی وەزیران و وەزارەتی دارایی و ئابوورییەوە کرد، بەڵام ئامادەنەبوون هیچ روونکردنەوەیەک بدەن.\nبەپێی بەدواداچوونەکانی دواڕۆژ، کە لە ئەندامێکی لیژنەی چاکسازییەکانی حکومەتی هەرێم دەستیکەوتووە لە کۆی 244 هەزار و 656 خانەنشین، تەنیا 80 هەزار کەسیان سایشتەن و ئەوانی تر لەسەر بنەمای حزبایەتی و خزمایەتی و چەند پێگەیەکی تر، خانەنشینکراون.\nبەپێی زانیارییەکانی دواڕۆژ، رێژەیەکی زۆری خانەنشینان پێکدێت لە خانەنشینی پارتی و یەکێتی و حزبەکانی تر، هاوکات بەشێک لە خانەنشینان شایستەن، بەڵام بەپلەی شایستەیی خۆیان نین، لەوانە بەشێکیان پلەکانیان بەڕێوەبەر بووە بەڵام کراونەتەوە بریکاری وەزیر، هەروەها بریکارەکان کراونەتە وەزیر و جێگیری بەڕێوەبەر بە بەڕێوەبەر خانەنشینکراون.\nهەر بەپێی زانیارییەکان، بەشێک لە خانەنشینان لەسەردەمی شاخ پیشمەرگە بووە، بەڵام کاتێک خانەنشینکراوە پلەی بەرزی پێدراوە، هەروەها هەندێکی تریان بەبێ ئەوەی هیچ پلەیەکی وەزیفییان بینیبێت، بە بەڕێوەبەرو بەڕێوەبەری گشتی خانەنشینکراون.\n 📡 ماڵپەڕ | 🏳 کوردیی ناوەڕاست | ماڵپەری دواڕۆژ - 23-11-2017\n📅 رۆژی دەرچوون: 23-11-2017\n➕ ئەم بابەتە لەلایەن: (مانو بەرزنجی)ەوە لە: Nov 23 2017 4:04PM تۆمارکراوە


ANF | دووبارەبوونەوەى دیمەنى سەردەمی کۆیلەتى لە ئەمریکا\nلە ویلایەتى تەکساس لە ئەمریکا، کەسێکى رەشپێستى کەلەپچەکراو بە گوریسێک لەلایەن ٢ پۆلیسەوە لەسەر ئەسپ رادەکێشرێت. ئەو دیمەنە کاردانەوەى زۆری لێکەوتوەتەوە.\nچوارشه‌ممه, 7 Aug 2019, 11:35\nبڵاوبوونەوەى دیمەنى راکێشانى کەسێکى رەشپێستی کەلەپچەکراو لەلایەن ٢ پۆلیس بەسەر ئەسپەوە لە تۆڕە کۆمەڵایەتییەکاندا کاردانەوەى زۆری لێکەوتەوە و لە کاردانەوەکاندا راگەیاندراوە "ئاخۆ ئەمریکا گەڕاوەتەوە بۆ سەردەمی کۆیلایەتى". بەهۆی ناڕەزایەتییەکانەوە کۆمیسەری شاری گالڤێستۆن لە ویلایەتى تەکساس ناچار کرا داواى لێبوردن بکات.\nلە شاری گاڵڤیستۆن لە ویلایەتى تەکساسی ئەمریکا پۆلیس رۆژی شەممەی رابردوو کەسێکى رەشپێستی تەمەن ٤٣ ساڵی بە ناوی دۆناڵد نییڵی بە تاوانى "سنووری ماڵێکى بەزاندووە" دەستگیرکردبوو. پۆلیس ئیدعای ئەوەى کردووە بەهۆی "نەبوونی ئۆتۆمبێلەوە" ناچار بوون نییڵی کەلەپچە بکەن و پەتێک بکەنە دەستە کەلەپچەکراوەکەى لە دواوە و بە ئەسپ راێبکێشن بۆ بنکەى پۆلیس.\nدواى ئەوەى دیمەنى راکێشانى ئەو هاووڵاتییە بەوشێوەیە بڵاوکرایەوە لە تۆڕە کۆمەڵایەتییەکاندا چەندین کەس ناڕەزایەتییان لە دژی ئەو رەفتارەى پۆلیس نیشاندا و رایانگەیاند "ئاخۆ ئەمریکا گەڕاوەتەوە بۆ سەردەمی کۆیلایەتى". بەهۆی کاردانەوە و ناڕەزایەتییەکانەوە کۆمیسەری شاری گالڤێستۆن ناچار بوو لەبارەى ئەو بابەتەوە روونکردنەوە بدات و داواى لێبوردن بکات.\nبەکارهێنەرانى تۆڕە کۆمەڵایەتییەکان داواى ئەوەشیان کردووە، ئەو ٢ پۆلیسە لەسەر کارەکەیان دەربکرێن.\nهەروەها ڤیرنۆن هیل بەڕێوەبەری پۆلیس داواى لێبوردنى لە نییڵی کردووە.